url: =Zo Ngeina & Khantohna ~ Pau Do Lian :: ZOMI DAILY\nposted on 26 August 2016 at 12:14 am UTC+9:30 Lomkholna: Article, Ngeina, Paudolian\nThumasa: Ngeina leh Khantohna pen akizom, akikhentheilo mihingte nuntakkhuasak na-ah athupi mahmah khat ahihi. Banks E. Pendleton, Sociology & Anthropology professor, Laibu, “Pau Cin Hau: A Case of Religious Innovations Among the Northern Chin” in Mualtungmi, Chin State a om te khuasakzia, 1960s kiimin ethnography hongbawl napan in amuhna pawlkhatte ei Zomi te-adingin theihhuai khat ahi hi. Hih alaibu [page] mai 53 na ah Burmese leh Shan mite’ ngeina [culture]tawh ka etkakciang Chin, Mualtungmite amauleh amau namdangte lakah [inferiority] neu/niamzaw kisakna nei hi’ ci hi.\nTua agentehna ah Zomi [Chin]te pen amau ngeina hoihta leh hoihtakei leh ahoihzawtawh laihding haksasa uh hi. Tua lungsim khauh nahang mah in Buddhism biakna in tunitan phulet zolo hi ci hi. Clifford Geertz in, emic leh ettic azat term tawh enkak pakleng, in Ihmel hoihleh hoihloh ihtheih nopleh midangkhat in apualam pan in hong etcik uhpen eileh ei ihki-etsangin percentage atamzaw dikzaw hi.\nBanks muhkhiatna ah Zomi [Chin] te’ khuasakzia [social structure] pen Samat [headhunting] leh Tonleh aihte [Feast] panin minphatna [status] kidem uh hi’ ci hi. Hih muhkhiatna pen man mahmah inka um hi. Banks in British te hongukma leh Christian missionary te honglutkimteng ethnographical research bawl ahihman in’ Christian missionaryte honglutciang in [cultural distortion] ngeina themkhat kilaih sak hi ci hi. Hihzong dikmahmah dingin ka umhi.\nPu Pau Cin Hau biakna inzong Dawibiakna panin Pasian biakna tawh hong laih ahihman in tua biakna [movement] in Zomite ngeina ahoih lam ah sukha[effect] hi. Atom in tua akilamdangsak te in’ cinat, tuahsiat, suplehbai ciangin Ganhing tawh thoihna [sacrifice] nei ihihman in tua Dawithoih na-in ihneihsa tampi bei-in bangmah kilam danna omkhollo in supna lianpi hi.\nGentehna in Pu Pau Cin Hau in alaihtelak ah misi luang ni 7, ni 9 leh akha bangakikhoih pen nithumtawh ciangtan a vuisak a, ngeina hoihmahmah khat hongsuak hi. Tonleh aih [Feast] ciangin sunleh zanin Zu kidawn a, ahizongin Pu Pau Cin Hau in Zu ciangtan[limited] in zangbek hi. Gentehna Cidamnang thungetna [curing ritual] bawlna ah Zu tawmkhat palik [Pau Cin Hau naseppihte] pia cihbangin Khua siansuahna, inn siansuahna cihte ah ciangtan in zang hi.\nNgeina leh Khantohna pen kizom mahmah hi. Tua ahihman in behlap ding ngeina leh paihkhiat ding ngeina zong omcih kimu hi. Tampi telak ah nihtawh enpak ni.\nBehlap ding ngeina te:\nJanuary 1, 2014 akipan khakhatsung, “Border Crossing Trip” ci in Boston panin professor Austin Brita leh American sangnau pang 12 tawh Kawlgam ah biakna lam experience ladingin kazin uh a, cikmah a Kawlgam hongpaingeilo ka classmate [American] te’ Yangon katunphet un numeiten niklei pahin te’ng uha, pasal tezong puanten leipah in te’ngpah uh hi. April 2008-August 2011 ciang iNGO ah French [Piantit] tetawh nakasep khopsungin Kawlngeina te sinpah uha, Kawlpau, nikleh puante leh annek tuidawnna sinpah in Military officer tenzong pakta inzahtak pah a, nasepna tangzai sak hi.\nJohn van Willigen, Applied Anthropology bu-ah ngeina khek nadingte pen kiim lehpam tawhkizui hiding a, goal, context leh interaction tawhkizui in kilaih hi ci hi. Hoih ihsak khempeuh mawklaih dinghi lo-in bang goal omhiam? Ka omna context [munleh mual] leh kiimleh pamtawh kisukkhakna [social interaction] te ah bangphat tuamna omhiam cihte etphot a tuaciangin laih huaite laihding cihna hi.\nZogam ah lokuan hun leh vaiciah hun’ naitawh kiciangtan lo a, nisuah leh nitum hunzui in vaiki hawm hi. Tua ahihman in biak kikhawpna leh pawituamtuam te ahzong naitawh hun ivai hawmciang naiman lianlian a azangzo lo Zomi te ihihi. Zomite zogam panin gamkhangto [USA]bang ihtunciang in ingeina hoihte kepcing dingleh ahoihlo tenutsiat ding pawlkhat om hi. Akhangto mite ukna nuai a om company te-a nasem vive ihi a, minute bangzah hiamkhat ziakai lecin ‘point’ kiciam teding a point tamsemsem leh nasepna pan hongkikhawlsak ding ahihlam thei na hihman in Zomite pen company nasepna ah ziakai ngeivetlo in hun manthei mahmah hi.\nHihpen ngeina hoih ahihman in sumzon nabek azatding hilo in innsung leh biakpiakna te aa zatding ahoih mahmah ngeina ahi hi. INGO Kawlgam ah kasep lai in ka Piantit boss pan in State Coordination meeting paiding ciangin honggenzel khat in, “Min ei hongngak sangin en mingakleng hoihzaw” ci a meeting kipatma minute 5 in katung zel uh hi. Galkap te khatveivei ziakai thei lel e cilo in atawntung in minute 5 atawmpen katung masa den uh hi. Tua hi a, kei mahmah zong hun aziakai tawh nasepkhop haksa kasa ta hi.\nIh omna gamzil leh munzui in ngeina tezahtak in ahoihte zatpah theihna in mavan naleh khantohna hongpia ahihman in America aa ihom leh America te’ ngeina hoih GTN: hunzeek ziate zuihsawm pah a ihhan ciamkei leh cikmah hun in America mite makai hingei loding cihna hipah hi.\nPaihkhiat ding Ngeina te\nAmerican te biakinn pawlkhat ah half-pant tengsa khawngin sermon pia pastor zong om a, hihpen azahtak huai Pasian thugen ihihteh zuihloh dingin hoihka sa hi. Neih kibag kiteng bektham lo in gay/lesbian pastor zong tampitak omta ahihman in Zomi ngeina leh Pasian thutawh kituaklo ahihman in zuihloh ding ahi hi.\nGamkhangto ah citizen bangngah keeita in Zogam a ihzat ngeinate, GTN: zudawn, ciimvak, nikten puansilh leh hunzatzia tetawh [USA] ah na ihvai hawm sawm leh mipha ngeilo ding hi hang. Banks E. Pendleton muhkhiatna ah Zomite pen pualam thute sindingleh zatpah dinga haksa asami nam hi ci hi. GTN: Zogam leh Kawlgam sung a-om Zomite anhuan zia leh innsung hah[cleanup] ziapen niam mahmah lai hi. Tua dan mah a, America te inn lamna sungah tengin Ngapik, Ngakeu khawng sathautawh ihkan pen a inn ngiat tuading aki design hilo ahihman in inn sung namsia mahmah hi. Inn pualam awngthawl mun ah huan ding ahi hi. Zomi ten’ biakinn building kinei zonai lo ahihman in mikangte biakinn kikawmzaw hi. Pawlpikhatte in Nipi sun 12-3pm kawmin 12pm kipatding himah leh 1pm ciang kipanthei pan uh a, amau nunga kikhawmding American te tawh hunkitukalh zel hi.\nAD kum 2000 Christmas in Potkapale village, Andra Pradesh State India ah classmate Telegu tekhat tawh Gospel trip kapai uh a, testimony genna khat leh hunzat nate kaneih khitciang ka lawm, Telegu pa in honggen kik a, lawm aw sorry mahmah hi, konggen dingmang ngilhkha ing. Pasalten biakinn ah hun azatciang puanban tom [short sleeve] kisilh lo hi hongci a, keizong kalung nuamhet lo hi. Ahizong in puanban tom silhding hoihsa keita leh pasalte apuanten uh amai lampan kaaito in anunglam kawng ahzep a apheipi dokta leh poisalo uh ahihman in kalawm kadawngkik a, puanban tom etlawm asaklohna uh ahang banghiam? Ka cihleh numeiten pasalte ban enle uh sensitive salua uh hici hi. Ahizongin pheipidawk pen phamawh salo ahihman un lamdang kasa hi. Ahizongin kei, Telegu telak ah vapai in keithugen azattheih nadinguh lunggulh kahihman in a mau ngeina te kazuih kul hi.\nZomi te tanglai pekpan in ih social status pen samat gal-aih leh tonleh aihtawh kidem te ihihman in tua ii concept Zomi leitung muntuamtuam tungten neilai kasa hi. GTN: USA sung a-om Zomi kipawlna tuamtuam te in ihzat mahmah ngeina khatpen “Khawmpi” hi a, numei naupangci lo-in kizin dongeingai hi hang hihpen ih Zo culture khat ahihman in thupi leh etlawm mahmah hi. Ahizongin haksa mahmah in ka um hi. Gamkhangto ten’ ahihleh, “Mipi Khawmpi” cihbang zang lozaw uh a, pawlpi aitang in agen/ahawmsawn theiding te paisak in hongtun kikciang mipi mai ah presentation khatneisak in hunpha tuam, sumbei phatuam, tawldam tuam in hamphat nakibang ngah veve hi. Pawi hoihlo cihna hilo a, [stereotype] ahihdan laih ding cih hizaw hi.\nZogam ah Khawkkhawmpi danin USA ah ihneihciang Hotel ah giahkul a, inn ah Zomite tampipi agiahhang a room tawhkituak lopen policy inphal lozel ahihcianga asimtham a hihpian kul hi. American Khawmpi etteh huai kasak pawlkhat te, key person tebek sam uh a, tua key person [tang’mi] in ama omna mun atun kikciang mitampi tungah nahilh sawn in, ei Zomi te danin pastoral conference leh concert khawngthuah hetlo uh a, concert atuam in, pastoral conference atuam in zang uh hi. Zogam a sivuai ihcih [khawmpi] danin America gam ah ihihciang in nuam mahmah taleh effective pen tawmka samahmah hi. Hihte pawl ahzong a quantity [atam] sangin a quality[ahoihna] standard sangsak in zangzo hileng khantohna omzaw tam kaci hi. Ahangpen ei khangtonai lote muhna ah, khantohna pen atamna [quantity] sakha hihang, tawmsak mahmah in quality sangpipi tawh asemte na muibun zaw gige uh hi.\nHih laipen a concept ngahtheih nading cih a kagelh pak ahi hi. Banghang a concept bekgelh kahiam cihleh Australia gamkee, Papua New Guinea te gambang hileh amaukiang ah ihkhuasak ciangbek in angeina te uh kithei/mu panding a, tua ahih man in detailed in kigelhthei kasa kei hi. Zogam aa zu dawndawn taleh homeless liang kitamlo a ahangpen ei Zogam social structure ih etciang mikhat lokhawh, mikhat sawmzon leh naseptawh akivak te ihih man in tuazah in kilangh lo hi. Zogam a zudawn bangin USA ah GTN adawn tepen homeless [innbei lobei] in ompah lian hi ahangpen zudawn sa in mawtaw kihawlsak lo, nakisemsak lo Gam ahihman in a social security ah ciaptehna ompah lailai in nasemtheilo uh a, zudawn/kham2 khatpen azi leh atate tawhzong kumpi in omkhawmsak lo hi. Boston ah kasangkah lai in Kawlte pasalkhat leh Karen numei kiteng uh a, Kawlpa in zudawn den ahihman in azi leh atatawh omkhuan pia lo in muntuam ah omsak uh hi.\nIh gennop bulpi ahihleh ih omna gamleh munzil in zatdingte zatpah theih leh Zongeina hoihlo te zat loh a, goal, context, environment te ihet kei a leh American tebangin khantohna muzopak loding hi hang. GTN in Pasian in American kumpi ciangtuntheih nang opportunity hongpia mah leh ih mindset te context tawhkizui ih laihkul dinga, ihpilna khuakin aban phialzongin ngeina leh khantohna ileek kimsak kei leh khantoh nading lampi toi kasa mahmah hi. Pau D.Lian [Haksatna Lo-in Nopna Omlo]\nPrevious: Malaysia: Crane vandopna kiasuk in mawtaw hawllai numei khat sihlawh\nNext: Minamkhat i neihding thunamnih ~ Job Thawngno\nUS gamsung khualzinna pawlkhat – 48


timestamp: atn

url: =Pate ni ~ Dim Lun Zam :: ZOMI DAILY\nPate ni ~ Dim Lun Zam\nposted on 7 February 2018 at 11:50 pm Lomkholna: Article, Dimlunzam, TuunlehZua\n-Tate pattahna a hoih khempeuh pen Pasian zahtakna pan kipan hi. Paunak 14:26\n-Pate pen innkuan bup adingin kam/aw(tone) tawh khentatna apia pa hi. Tua ahihmanin, Pasian pen a inn kuan buppi uh a dingin athupi pen ahihna ki cian sak hen. Joshua 24:25\n-Pate a ding in nasep lian penpen in,atate tungah atawntungin Lai singtho pilna (wisdom)ahilh den ding hi. Thuhilhkikna 6:6-9\n-Pate in a tate pen Pasian letsong hi cih pawktawntungin nei ta hen. Late 127:3-5\n-Pate in a tate patah ziadingin Pasian kiangpan bek mah thalakna in nei tawntung ta hen. Joshua 1: 9\n-Pate in a tate Lai siangtho sin theih nading makaih in la, Lai siangtho bekmah a tawphah hi sak den ta hen.2 Thimothy 3:16-17\n-Pasian in Pate tung tawn in a inn azi ata makaih dingin zang hi. Pate aw, Pasian in, nang tung tawn in na inn kuan sung uh ah bang hong cisep hi na ci a? Piancil 18:19\n-Na tate tung ah pilna nahilh leh amau te in na lungdam na ding thu ong piang sak ding hi. Paunak 23:24\n-Na tate Lai siangtho in a muh zia(Bibilical world view) in a khantoh theina ding un makaih in. Paunak22:6\n-Pate aw, na nuntak zia pen na tate a dingin thupha suak ding ahih man in, Pasian zia bang in nuntak sawm in. Paunak20:7\n-Phawk tawntung ding ah, na gamtat zia ding na teel bangin(your choice of actions) na tate a ding leh na tu leh na tu sawn( na suan na khak) te in zui suk ding cih thu ahihi. ( thudang khat pan in khaici na hih lam ki manngilh loh ding ci in ka hong behlap hi). Paikhiatna 34:6-8\n-Pa hoih in a tate itna tawh thu hilh tawntung hi( Behlap; thu I hilh ciangin, ka it man hi ci in, I aw sang in heh gawp in ciang tawh maw, khut tum zial in I satgawp pen it na ki ci lo hi. Ciang pen ki zang thei a, ahi zong in, hehna tawh satlo ding hi hangh) .Paunak 3:11-12\n-Nate te hehsak kei in. (Behlap; Kei anu apa hi ingh cihna tawh I neih authority pen I val zat ciangin, amau thuak zo lo hi. Phun den, mawhsak den, ko bawl den, mi tawh tehpih den cih te alungsim uh na sak mahmah thei hi)Ephet 6:4\n-Naupang pattahna I cih pen tawlno khat sung bek vankep bang a(stewardship) ong ki kem sak ahihi. Nupa ki ten na ahih leh nuntak sung tawntung hi a, ahoih penpen in tate i pattah theihna mun in, Pasal hoih( a good husband) na hihna mun tak ahihi. Piancil2:24\n-Pasian in pate leh tate kizopna thupi sa mahmah hi. Malachi 4:6\nMinistry To Children pan in tomkimcing in ka lek khiat hi. Dim Lun Zam\nPrevious: India ah Doctor kicianlo khat ii zatuiphim hangin mi 33 in HIV natna ngah\nNext: Africa, Congo gamsung aom zatolum cina mi 12 tak migilo te’n temtawh dawtliam\nUS Texas State sung aom innsung khatah thau kikapna piang, mi 8 si, 2 liam\nTutung kitelna ah ka dinpih thute ~ Pu Thangboi\nDongtuak huh na tawh ki sai ~ Bible Society


url: =Jesu Khebul ah ~ Dr. Ngul Khan Pau :: ZOMI DAILY\nposted on 23 December 2014 at 10:51 am Lomkholna: Article, Biakna, Ngulkhanpau\nJesu Khebul ah (Luke 8:35) ~ Dr. Ngul Khan Pau\nJesu khebul – maisakna mun hi (Luke 7:38): Mawhna tawh a kidim numei in Jesu khebul tung peuh leng ka gimna tawlna teng beikhin ding hi, cih ngaihsun in Topa annekna munah pai-in a khebul va tung hi. Mawhna neilo Pasian Tapa kiang hong tun ciangin, a mawhna kiphawk lua a hih manin a khitui in Jesu khe buaksuk a, a sam tawh a nulsiang hi.\nTopa’ khe a nulsiang zawh ciangin nam a, paknamtui tawh a zut hi. Tua bangin anne a tu Topa khebul ah hih numei in a bawl ciangin, nopmawh, kihhuai ci loin, ama mawhna tampi maisakna pia hi. Mawhna tampi nei numei in a maisakpa itna lianpi mah tawh khah loin a khebul ah na tu hi. Bang zah in na mawhna a lian zongin hong maisak nuam hi. Ama kiangah pai in pulak leteh maisak lungnopna na ngah ding hi.\nJesu khebul – damna ngahna mun hi (Matt 15:30): Damlo tampi, khebaite, mittawte, khezawte, leh a pau thei lote Jesu khebul ah hong koih uh hi. Tua khempeuh Jesu in damsak hi. Ama khebul hong tung mite dam loin ciah kik lo hi. Tua ciang a tun nadingun upna leh lametna tawh hong kalsuan uh hi. Topa in amaute khat nangawn lawhsam in koih lo hi. Dam nadingin Jesu khebul mah i tun ding kisam hi. Khalam, lungsim ngaihsutna leh pumpi damna ama khut ah om hi.\nKhebul i cih ciangin kiniamkhiatna kammal zong ahi hi. Kiniamkhiat kawmin ama khebul a tung peuh mah amau lametna sangin manphazaw in damna ngah uh hi. Bang ci bangin na dam kei zongin hong damsak thei hi. Cancer leh AIDS natna nangawn a damsak Topa hi. Cidamna lam siavuante’n hi thei lo ding a cihte uh zong a dam kiksak Pasian hi. I theih ding khat in ama kiang upna tawh a paite dam a, amah a zuan lote’ amau natna panin na damsak tuan lo hi.\nJesu khebul – thusinna mun hi (Luke 10:39): Bethany khua a Martha inn ahJesu leh a nungzuite tung uh hi. Topa Jesu in tua innsung ah Pasian Gam thuhilhna nei a, Mary in ama khebul ah thungai in a om hi. Ama khebul pen a nungzuite’ tutna mun hi a, Mary zong tua munah na tu hi. Jesu in a nungzui ding numei pasal na khen lo hi. Nungzui 12 sngah Mary a kihel khak loh hangin ama nungzuite hamphatna na ngah hi. A khebul in thusinna mun hi. Topa khebul ah thusin dingin a tu mite mi hampha ahi uh hi.\nThusinna loin khatohna om lo a, tua ciangin thumanna loin zong khantohna om lo hi. Khebul i cih ciangin Jesu tawh kinaih mahmah cih na zong ahi hi. Thusin nadingin hong sinsakpa’ tawh kinaih leng kitheibaih hi. I kigamlat leh theihhak se hi. Tua ahih manin Mary in a Topa naih mahmah a tu in ama tung panin vangam thu na sin hi. Topa kam panin a pusuak thute lei-ah kia loin a theih nadingin kinaih thei penpen ah tu hi. Topa naih nuam mite ama’n zong naih hamtang hi. (Jeim 4:8).\nJesu khebul – thungetna mun hi (Mark 5:22-23): Synagogue makaipa’ Jairus in a tanu sih leh hin kikal a om a muh ciangin Jesu khebul ah khukdin-in a tanu dam nading ngen hi. Cihmawhna, lungkhamna, mihing huhna tawh bang mah piangthei nawn lo dingin ciangin Pasian kipan thei zel hi. Mihing lamah lametna I neih khempeuh bei kiuhkeuh cih ciangin ama vangliatna tawh na lamdang bawl hi. Synagogue makai khat adigin Jesu khebul a bawkkhup cih pen thulian mahmah thu hi.\nHihin zong mite’n bangbang gen in hong zahko uh zongin phamawh kei, ka tanu dam nading ahih peuh leh hih ngamloh sepngamloh ka nei kei ding ci-in ahaksatna Topa tungah ko hi. Topa in ama lampi khek in Jairus inn lam zuanin hong pai hi. Topa Jesu khebul ah na haksatna tawh hong pai in, ama’n na ngetna hong za ding a, na muh ngei loh na lamdang Jairus mah bangin hong bawl ding hi. A tanu damlo bek hi loin a si khinsa, Topa’n nungtasak kik hi. Na innsung ah na lamdang piang ding na deih leh a khebul ah vatun in, hong nial loin na upna sangin a lianzaw hong bawlsak ding hi.\nJesu khebul – lungdam kohna mun hi (Luke 17:16): Phak sawmte’n cih nading thei loin amau teng lawm bangin kikhawl uh a, Jesu kiang zong naih ngam loin a gaalkhat panin cidam nading na ngen uh hi. Topa in na, “Pai unla, siampite va ki-ensak un,” ci hi. Amau thumang ahih manun dam nai lopi-in na pai uh a, lampi ah dam uh hi. Dam cih a kimuh uh ciangin, siampite kiang zong pai loin amau lak a khat hong kileh kik vingveng a, Topa’ khebul ah lungdam ko-in a boksuk hi.\nTopa in, “Mi sawmte’n damna ngah hi lo a hi hiam? A dang kuate koi-ah om ahi uh hiam?” ci hi. Lungdam ko dingin a damsakpa’ kiangah zong pai nawn lote i mawhsak kha thei hi. Amau zong a zi leh tate maw, nu leh pate kiangah kilak nuam lua uh ahih manin lungdam lo hi loin a masa ding nunungsak kha hi ding uh hi. Topa khebul pen lungdam kohna mun dingin a hoih penpen ahi hi.\nJesu khebul – tawlngakna mun hi (Luke 8:35): Dawi in a bawlsiat leh inn nangawn ah om thei loin hanmun khawng ah amah leh amah suang tawh ki-at in ompa, Topa in a sung panin dawite a hawlkhiatsak hi. Dawite in zong amau om nadingin vok hon omte ngen uh a, tua ni-in tua vokte mualtung panin tuipi sungah tuak lum cih thu i mu hi. Topa vangliatna in tua dawi tampite thu a piak ngulkhanpauciangin tua mipa tung panin pusuak uh hi.\nTawlngak nading mun nuam ah zong a tawlnga ngei lo mipa ama sung panin dawite a paikhiat khit ciangin puaksilh in, lungsim pill eh ciimtakin, Jesu khebul ah tu hi. Tawlngak nadingin a muanhuai penpen mun a hih leh Topa khebul hi. Hih mipa zong dawi in a gimsak nateng panin tawlnga nuam hi ding a, a damsakpa Jesu khebul ah tu hi. I neu lai-in i lauh ciangin i nu leh pate khebul khawng ah tu leng i lungmuang hi. Topa khebul bangzah takin a muanhuaizaw tam, tawldamna taktak ama khebul ah kingah ding hi.\nThukhupna: Topa khebul mah lungkimhuai pen, lungnophuai pen, cidamna, thusinna ahih manin ama khebul mah zuan tangtang ni. Leitung mi liante khebul na ngah zawh loh hangin, tawntung Pasian khebul ah nang adingin mun om tawntung hi. Ama thugen kammalte ei adingin damna hi a, lungtaisak thute ahi hi. Topa khebul ah thungetna, lungdamkohna, tawlngakna leh biakna nei dingin zuan ni. Ama’n na nuntakna thupha hong pia hen. J. M. Ngul Khan Pau\nPrevious: Hahding kisam ~ Rev. Fr. Damian Dal\nNext: Kal Khat Khit Kal Khat ~ Hau Za Cin


url: =Bethsaida bual omlai ~ Pu Thangboi :: ZOMI DAILY\nposted on 9 September 2018 at 8:19 am Lomkholna: Biakna, News, Thangboi\nBethsaida bual ah tui akilawh (kilok) laitak aki papsuk masasa bang natna bang natna anei zong in dam lianlian cihthu pen LST in agen hi a zong ih zamun sim mahmah hi. Man takpi ding hi.\nIh mai ah Pasian in Bethsaida bual dan khat hong omsak zel ahih lam ih phawkkha hetkei hi. A phawkkha te’n zong bang hun in tui kilok cih phawkkha khollo hi.\nTui khempeuh kha mang in dawn theih ding a om loh teh Moses in thungen hi. Pasian in singkung khat lak a tua singkung tui sung ah apap leh atui khum lian ci hi. (Paikhiatna 15).\nTua singkung pen a omlo hilo a Moses in atheilo hizaw hi. Pasian in hilhlo hileh tua singkung i manphatna Moses in theikha hetlo ding hi. Pasian in amit a honsak ciang in Moses leh anungzui khempeuh dangtak in puksihna ding pan in suakta uh hi.\nEizong ih gentheihna, ih haksakna, ih liangvaihna te khempeuh pan in ih suahtakna ding lampi khat a om gige den hi a ih muh lohman bek hilel hi. “Mukei mawk ing ei” zong cinuam lo in mi peuh ih ngawhngawh nuam zawsop lai hi. Suahtakna ding lampi Pasian’ tung ah dot ding hizaw hi. Amah abeng ngonglo in zong lusu ngeilo hi (Late 121).\nNa khempeuh in hun nei a tua ama’ hun lian a ih matkhak ih sepkhak ding thupi hi. Bethsaida bualtui zong akilok den hilo a kilok hun khat anei ahi hi. Bual gei a omlel tawh kidam lo a, akilok laitak kipap ngiat kul hi.\nIh kiim ih kiang ah zong thuhoih thupha tampi a om gige hi a tuate ih muhtheih ih mattheih leklekna ding in Pasian’ lamlahna kisampha mahmah hi.\nMore: Holy Land ah Prigrimage ka zin na thu (April 14-24, 2016)\nBethsaida bual omlai hi. Pasian in ih muhtheih ih zaktheihna ding in ih mit leh ih bilte hong honsak ta hen. Amen.\nKhialhna a om leh ngaidam, (Mung Laan Thang) Tawmvei, Texas, USA\nPrevious: ZAM Thupuak :: 09 Sep 18 (Kidop siamni)\nNext: The Youth of this Generation\nZomi MP te leh mipi kimuh khopna Field Trip


url: =Khuasung mawtaw awkcipden ahih manin tuipeeksa in nasepkuan :: ZOMI DAILY\nKhuasung mawtaw awkcipden ahih manin tuipeeksa in nasepkuan\nposted on 4 August 2017 at 7:34 pm Lomkholna: Germany, News, Sawltak, World\nZumsung ah nasem “Office Staff” atamzaw pen amau neihsa mawtaw hawlhialhial, ahih keileh Taxi, Bus, Subway (Train) cihkhawng tawh zumkahding in kuankhia uhhi. Ahi zongin Germany gammi Benjamin David akicipa pen nasemding akuanciang in tuipeeksa (Swimming) in nasemkuan cisese hi.\nAbeisa hunsungte ah Benjamin David zong midangte mahbang in nasem akuan ciangin “conventional way” ci’n midangte tawh kibangin khuasung lamzikpi te tawnin kuanzelzel hi.\nAbeisa ah Cycle khawng tuangin nasem kuanzelzel a, ahi zongin khuasung lamzikpi te ah mawtaw awkcipden ahih manin ziakaisa mahmah hi.\nTuabang tengtawh abeisa kum 2 hunpawl akipan nasep akuanzia laihin, nisim in Isar River kici luitui ah tuipeekkawm in nasemkuan cihi. Tuipeek in Isar River dungah nasemding in akuan ciangin 2km sungbang tuipeek kul himahleh, khuasung lamzikpi te tawnin nasem akuan sangin tuipeek in kuanleh manlangzaw cihi.\nBenjamin David pen kum 40 phakhinta a, zingsangsim in nasem akuanding ciangin luisung ah tuaksuk in nuamsa mahmahlel hi.\nVideo: To avoid morning squeeze and congested roads, German man swims to work\nIsar luidung ah 2km bang agamla pen tuipeeksa in Minute 30 sungin tungthei ahih manin, nuamsa mahmah hi. Tui aluttheilo Waterproof Bag khat sungah nasepna ah azatzel Laptop leh zumsung ah asilh puan, Towel, khedap cihbang in akimtak in puakawmpah hi. Tua Waterproof Bag pen vanpuakna ahih banah tuipeek ciangin tuitungah alamto dingin Floating Ball inzong kizangkawm theipah ahih manin lemmahmah cihi.\nRelated: Germany gamsung aom Nightclub khatah thau kikap, mi 2 si in 4 liam\nTuipeek pen nuam asak mahmah hisawnsawn a, nasep kuannadingin lemmahmah hi. Khatveivei aciahlam ciangin Public Transportation khawng zangtheizel a, khuahunsia, tuikhang, tuisagawp cihbanglobuang tuipeeksa in zumkah, zumtuak zelzel hi. Sawltak #zomidaily\nPrevious: Australia kipuaksawm Cocaine vankham $322 million manneiding lamkal ah kiman\nNext: A 9 veina ZOSIAM Team te kuankikdek tading\nUpna leh Kammal (1) ~ Rev. Fr. Damian Dal\nTg. Vungh Vaan Mung vaiciahna aziak leh dahpihna\nZomi State vai maban kizom toto\nThuthak Tomkim cing 26 Aug 2014


url: =CHRISTMAS I CIH BANG TAKTAK AHI HIAM? Agelh - Zam Khat Kham - Laibu Saal\nHome > Thuluui/Articles > CHRISTMAS I CIH BANG TAKTAK AHI HIAM? Agelh - Zam Khat Kham\nCHRISTMAS I CIH BANG TAKTAK AHI HIAM? Agelh - Zam Khat Kham\nCHRISTMAS I CIH BANG TAKTAK AHI HIAM?\nAgelh - Zam Khat Kham\nA sawt lo-in Christmas hong tung ding hi leuleu. Mangkam-a Christmas i cih, ei Tedim kam-in “Lungdambawl” kici-a, a phuakte in phuak thei mahmah uh hi. Mawhnei mihing tate kihotkhiat nadinga Pasian Tapa takpi mihinga hong pianna ahih manin leitung vantung ah hih thu sanga a lungdamhuai zaw thu om lo takpi ding hi.\n1969 kum July 20 ni, American-te nih, Armstrong leh Aldrin-te khapi tung a va tun lai-un, US President Mr. Richard Nixon in, “Mihingte’ khe in khapi maitang a va sik ni pen mihingte tangthu ah ni thupi pen ahi hi,” (The planting of human feet on the moon is the greatest moment in human history) ci-in a lungdamna na pulak hi. Evangelist Billy Graham in, “A kilawm a kituak zahtakna ka piak kawm mah-in, mihingte’ khe in khapi maitang a va sik ni pen mihingte tangthu ah ni thupi pen ni hi lo-a ciangtan nei lo a tawntung Pasian’ khe in Nazareth khuami Zeisu tungtawnin leitung maitang hong sikna pen mihingte tangthu ah a thupipen/a lamdang pen hi zaw hi” (With all due respect, the greatest moment in human history was not when man set foot on the moon, but when the infinite and eternal God set foot on the earth in Jesus of Nazareth) ci-in na thuk kik lian hi.\nDenver Seminary a Baptist theologian minthang mahmah Bruce Damerest in a gelh, Who is Jesus? kici laibu sung ah, “President-pa bel a lawp lua gawp hi a, evangelist-pa bel thuman thutak thei ahi hi” (The president indeed had the enthusiasm, but the evangelist knew the truth) ci-in na gen-a, hi mahmah hi.\nChristmas tawh kizom thu bel i theih pawlkhat om tham hi. Caesar Augustus in Roman Empire sunga mimal kisimna nading thu a piakna hangin Joseph leh Mary-te Bethlehem a paina thu uh zong i thei a, tuucingte leh amaute kianga kilaak vantungmite thu zong i thei hi. Gan-ankuang sung ah i Topa naungeka a kisialna thu zong i thei a, mipilte leh amaute lam a lak aksi thu zong i thei hi. Herod in naupang Zeisu a thah nop mana naupangnote a thahna thu zong i thei a, a nu leh a pa in naupangno Zeisu Egypt gam ah a taipihna thu uh zong i thei hi. Ahi zongin i Topa leh i Honpa Zeisu leitung ah mihinga a pian lai-in vantung ah bang thuteng piang hiam, cih i thei hiam?\nChristmas tangthu a kigen cianga kigen kha mengmeng lo hih a nuai-a thute i ngaihsun kha ngei hiam?\n1. Topa Zeisu in A Gen Christmas Thu\nAmah naungeka a suah laitakin i Topa’ lungsim ah bangteng taktak a om tam? Na um-a na um kei zongin, i Topa’ lungsim-a om bang thu hiam cih Laisiangtho in hong lak takpi hi. Hebrews 10:5-7 ah Zeisu leitung ah mihingin hong pianga naungeka hong suah lai-a a lungsim takpi ahi a lunggulhna leh a thungetna kimu thei hi. A tawntung Pasian Tapa in vantung nusia a leitung hong pai lai, nungak siangtho Mary’ sung tawnin mihingte’ tangthu ah a hong tum/lut hun lai-a a pulaakna (declaration) ahi hi.\nLungdamn Thubute (Gospels) Lungdamna thu Matthew/Mark/Luke/John gelh (Gospel according to Matthew/Mark/Luke/John) i cih theih zel mahbangin Hebrews 10:5-7 pen “Zeisu’ gen Christmas tangthu” (The Christmas story according to Jesus) ci lehang kikhial khol lo kha mai ding hi.\nGospel bu lite lakah bu nihte in i Topa mihinga hong pianna (mihing banga hong pia hi lo, mihing taktaka hong piang, si leh sa banga hong pai hi lo, ci leh sa hong suak ngiat) hong gen uh hi. Lungdamna bu lite bel i zakzaksa mah bangin i Topa’ pianzia a tuamtuam-a a kigenna hi a, a gen thute uh a kibang zong omin khat gen loh khat in a gen zong om hi. Matthew in Judahte’ Kumpipa a hihna na nak gena, Mark in nasempa a hihna a bulphuh-in, Luke in mihing taktak ahihna na thupisak-a, John in Pasian (Pasian Tapa) ahihna na lim gen hi. Tua ahih man mahin nasempa leh Pasian ahihna a gen deuh Mark leh Johnte in i Topa’ suahna thu leh a khanggui (genealogy) na gen vet lo uh a, Kumpi leh mihing ahihna a gen deuh Matthew leh Luke in Khasiangtho in a gaisakna, a suahna, Egypt gam-a a taina uh, cih thute hong gen hi.\nHih Habrews 10:5-7 sunga bel Lungdamna thubu a gelhte’ gen sawnte cih bang hi lo a, i Topa mahmah in mihinga a pian hun lai-a a lungsim leh a ngaihsutna, a tupna leh a ngimna, tuma kum 2000 val lai-a amah mah in a gen kammalte ahi hi. En dih ni.\n“Tua ahih manin Christ leitungah hongpai lai-in:\nBiakpiakna leh biakna na lunggulh kei hi,\nAhi hangin kei adingin pumpi khat nong bawl kholhsak zo hi.\nMeihal biakna leh mawhna hanga biaknate in hong lungkimsak lo hi.\nTua ciangin ke’n, ‘Kei hih lai ah ka om hi, laizial sung ah keima thu kigelh zo hi—\nPasian aw, na deihna bang a sem dingin kong pai hi,’ ka ci hi. (ZIV)\nHih Hebrews 10:5-7 bel Thuciam Lui Late 40:6-8 sunga kammalte a tangtunna hi a, tua lai ah:\nBiakna leh piakna na lunggulh kei a,\nahi hangin ka bilte na vutlet khin hi;\nmeihal biakna le mawhna hanga biakna na kal kei hi.\nTua teh, “Kong pai khina, hiah ka om hi—ka thu laizial sung ah a kigelh khin hi.”\nnangma deihna ka sem nuam hi, ka Pasian aw;\nnangma thukham ka lung sungah a om hi,” kici hi. (ZIV)\nHih lai-ah i Topa in bang thuteng gen deuh ahi hiam?\n(1) Bethlehem ah Naungeka A Suahna Pen Ama Kipatna Hi Lo Hi.\nAmasa penin, hih Laisiangtho mun in Bethlehem khua a naungeka hong suahna pen i Topa Zeisu adingin a kipatna hi lo hi, cih hong hilh hi. “Leitung ah hong pai lai-in” cih kammalte in Amah a omkholhkhitna (pre-existence) hong hilh hi. A tawngtunga Pasian ahi Pasian Tapa leitung ah mihinga hong pian ding bang hun lai-in Pasian khat mimal thumte kikum uh hiam, cih i theih loh hangin i Topa in tamveipi a gen mahbangin Amah pen a Pa’ hong sawl hi hi.\nTua hang mahin zong, “Abraham ma-in kei ka om den hi” (Before Abraham was I AM) na ci thei hi (John 8:58). A taktakin ci lehang Laisiangtho sunga mihingte’ tung ah Pasian a kilaakna khempeuh Pa Pasian hi lo a, Tapa Pasian hi den hi. John 4:24 ah, “Pasian kha ahi hi,” ci-in teltakin hong kigen-a, kha ahih manin kimu thei lo hi. John 1:18 ah, “Kuamah in Pasian a mu ngei kei hi. Ahih hangin Pa kianga a Tapa neihsun in amah hong lak hi,” ci-in hong gen hi. Adam khanga kipan, Noah-te, Abraham-te, Isaac, Jacob, Moses, Joshua, Gideon-a kipan kamsangte leh siampite tunga kilang den Pasian pen mihinga a hong pian ma Khazih(the pre-incarnate Christ) na hi den hi. Gentehna-in, Isaiah 6 sung ah Isaiah in mang (vision) na mu hi. Pasian a tokhom tung ah tu-in kitawisang hi, cih mu hi. Pasian in a nasem dingin sama Isaiah in na mang hi. Hih thu a kigen kikna John 12:40 tawh kizomin, a neu 41 ah, “Isaiah in Jesu minthanna mu zo ahih manin ama thu a na gen ahi hi,” (ZIV) ci-in tua Isiah in a muh Pasian pen Zeisu ahihna teltakin hong hilhcian kik hi. Pa Pasian lah kha hi a kuamah in mu ngei lo hi. Khasiangtho Pasian lah kha hi-a muh theih hi lo hi. Tua mimal thum Pasian khat lakah Tapa Pasian in Pasian leh mite kikal ah palaai sem denin Pasian’ kiaakna (revelation) dingin om dena, mihinga hong pianna tawh tua kilaakna kikhum hi. A tuam vilvel-a kilaakna (special revelation) cih kammal theology a kizang hi. I Timothy 2:5 in, “Ahang in, Pasian khat om-a, Pasian leh mite kikalah palai khat om-in, tua mipa Christ Jesu ahi hi” (ZIV) ci-in hong hilh hi. “Mihing ahi Christ Zeisu” hi a, tua Zeisu Khazih pen palaai ahih theih nadingin mihing ahihna na lim gen mahmahhi. Mangkam-in “the man Christ Jesus” hi a, Greek Laisiangtho ah, “anthropos Christos Iesous” ci-in kigelh hi.\nHebrews 1:1-2 ah, “A beisa hunin Pasian in kamsangte tungtawnin i pu i pate tungah lam tuamtuamin thu na gena, ahih hangin hih ni nunungte ah khuavannuai a bawlpa na khempeuh a luah dinga a sehpa, ama Tapa zangin eite tungah thu hong gen zo hi,” (ZIV) ci-in hong hilh ban ah, a neu thumna ah, “Tua Tapa in Pasian ahina taktak a kilatkhiatna leh a minthanna tankhiatna hi-a, ama kammal vangliatna tawh na khempeuh a lenkip hi,” (ZIV) ci-in hong hilh hi.\n“Ahang in, ama sungah Pasian kicinnateng a om nading” (Colossians 1:19) leh “Christ sunga Pasian hihna bucing pumpi nei-in a vekpi-in om-a” cih hilhciannate i et ciangin Khazih leitung ah mihinga hong pianzia kimu thei hi. I Timothy 3:16 ah: “A lian mahmah nial nading a om lo pasian-mina thuthuk ahi:\nAmah pumpi-in hong kilanga,\nKha in dik tangsakin\nvantung mite in mu uh a,\nminamte lakah a thu kihilhin\nminthanna tawh kilato hi (ZIV).\nMihingte in i tel khit zawh loh ding thuthuk leh thusim (mystery) tampi om-a, ahi zongin a kitel mahmah thu khat bel, Christmas i cih i Topa naungeka hong suahna pen ama’ kipatkhiatna hi lo hi, cih thu ahi hi.\n(2) I Mawhnate A Lakhia Dinga Hong Pai Ahi Hi.\nLeitung ah bang sem bang bawl dinga hong pai ahi hiam? Bang tupna leh bang ngimna tawh hong pai ahi hiam? Hebrew 10:5 ah, “Biakpiakna leh biakna (piakna) na lunggulh kei hi,” ci-in kician takin kimu hi. Jew-te’ biakpiaknate in Pasian lungkimsak zo lo hi. A kum 1,000 a sim dinga nisim-a biakpiakna a pia niloh siampite in lamdangsa mahmah dingin ka um hi. Pasian’ thukham leh thupiakna om bangin biakpiakna tuamtuam—meihal biakna, mawhna biakna, khialhna biakna, thunuam biakna, an tawh biakna, a kising biakna, a kiveii biakna—biakna namkim na pia uh hi. Nisim-a biakpiakna na om-a, kum khat-a khatvei biakpiakna zong na om hi (sungpi thoihna). Tuate banga kimang ding ahi tam leh? Hebrews 10:4 (a tung) in, “banghang hiam cih leh bawngtalte le keelte sisan in mawhna a lakhiamang thei kei hi” ci-in siangtakin hong gen hi. Tua biakpiaknate in tua mite mawhnate maisak thei/zo lo a, khuh (cover) thei bek hi; Zeisu a hong pai ciangin ama’ sisan in i mawhna khempeuh hong sawpsiang hi bek hi.\nHebrew 10:11 sim suak lehang, “Siampi peuhmah in ni khat khit ni khat dingin (dinsa-in) ama nasepte a sem hi; mawhnate a lakhia mang thei lo kithoihnate mah a pia kikkik hi” (ZIV) ci hiauzen hi. Moses hun-a kipan i Topa’ hong pai hun ciang dong nisim, khasim, kumsim-a biakna kipia, gan kigo khempeuhte’ sisante kigawm leh gunpi cia ciaupi cia pha taktak ding hi. Ahi zongin tuate in mawhna maisak zo lo a, “ama Tapa Jesu sisan in i mawhna khempeuh panin hong siansuah hi” (I John 1:7, ZIV).\nHebrews 10:12 sim suak lehang: “Ahi hangin hih siampipa in hun khempeuh ading mawhnate biakpiakna khat a piak khit ciangin Pasian taklam ah a tu hi” (ZIV) ci-in kimu hi. Siampite in dinsa-in ni simin biakna pia uh a, tua biaknate in mawhna maisak zo lo hi. Ei’ Siampipa ahi Zeisu in a tawntunga kimang ding khatvei biakna a pumpi ngiat na pia a mawhna khempeuh mai zo ahih manin a Pa’ taklam ah tu hi; din kikkik kul nawn lo hi.\nKhangthak Christian hymn laphuak masa pen khat ahi Isaac Watts in,\nOr wash away the stain, ci-in la na phuak hi. Tua ahih leh bangin mawhna maisak hiam cih a dawnna-in tua la sung mah ah,\nTakes our sins away;\nI mawhnate a tawntunga a mai theih nadingin Zeisu Khazih in khatvei-a a tawntung adinga kicing biakpiakna (a once-for-all sacrifice) hong piaksak hi. Tua banga biakna a piakna ah amah mahmah siampi (priest) lah hi, biakpiakna (sacrifice) lah hi pah hi. Mawhna khempeuh a maisak ding biakpiaknana dingin bang pia ahi tam? A dang hi lo a, Ama’ PUMPI mahmah biakna-in pia hi. Hebrews 10:10 ah, “Tua thuseh hangin khatvei-a manden dingin Jesus Christ pumpi –a biakpiakna tungtawnin eite hong kisiangthosak zo hi” (ZIV) ci-in hong kihilhcian hi.\nTua PUMPI koi pan-a hong piang ahi hiam? Hebrews 10:5 ah,\nAhi hangin kei adingin PUMPI khat nong bawl kholhsak zo hi,” ci-in hong kihilh sinsen hi. Hi bang dan hi: A tawntunga Pasian ahi Pasian Tapa leitung ah mawhnei mite honkhiat tankhiat dinga hong pai ciangin tua tawntung THU leh Mary sunga Pasian in a bawlkholh PUMPI hong kigawma Zeisu Khazih kici eite’ HONPA leh TOPA hong piang ahi hi.\n(3) Paian’ Deihna Sem Dinga Hong Pai Ahi Hi.\nA thumna ah, Pasian deihna a sem dinga hong pai ahi hi. Mihing dangte bang lo-in i Topa in a suah cil, a khuatheih-a kipanin bang tupna leh ngimna tawh leitung ah mihingin hong piang hiam, cih tel sinsen hi. A si dinga hong suak (born to die) taktak ahi hi.\nEite khat ciat i neu lai-in gol cianga i suah nop khat/pawlkhat nei ciat hi hang. Siavuan suak nuam mah, engineer suak nuam mah, galkap bu suak nuam mah, sangsia suak nuam mah, cih bangin ki om zelzul-a, pawlkhat bang galkap zong ut lo a, bo pensen, colonel pensen a suak nuam bang om, ci-in ciamnuih bek ahi zongin a kigen ngei za thei hi hang. I gol khit teh leh-et kik lehang tu-a i hihna leh i neulai-a i utnate kilamdang thei mahmah mai hi. I Topa bel tua bang hi lo hi, tupna khat bek tawh hong pai hi a, mihingte a mawhna panun honkhia ding, cih hi ngiat hi (I Timothy 1:15; Luke 19:10; Matthew 20:28; John 3:16-18; 10:10; 12:27; 18:37; I John 4:10; Galatians 4:4,5; Romans 8:3,4).\nI Topa leitung ah mihinga hong pian lai-in hih thute ngaihsutna tawh hong pai hi a, a lungulhna leh a thungetna hih thute ahi hi.\n2. I Leiiba Kua’n Hong Lohsak Ding?\nLaisiangtho hilhcian a siam phadeuh, pastor zong kum tampi a sem Dr. Harry Ironside (1876-1951) in a gen ngei gentehna khat tawh hih ka thu genna ka khum nuam hi.\nRussian gam ah Czar kumpite a man lai, Csar Nicholus I hun lai-a thupiang khat ahi hi. Tua kumpipa in lawm khat nei-a, tua a lawmpa in a tapa nasep hoih khat a piaksak nadingin kumpipa kiang ah ngen hi. Kumpipa in zong pia pah hi. Tua mipa’ tapa pen mi gina khat na hi lo mawka, ama’ sum bek zong hi lo-in ama’ nasepna-a a kep sum tampite thai kapna-in zang mang mawk hi. Sazian sitte in a sazian sit sawm ta uh cih a zak cingin a lungkham lua mahmah a, a sum zat maimangsate khempeuh a sazian-in tuat kik hi. A khantawn-a a loh zawh ngei loh ding zah-in tam hi.\nSazian kisit niding a zan nitakin a gukmang leh a zatmang sumte laidal tung khat ah a banban-in gelh suk diudeu-in, a laidal taw lam ah, “Hih zah-a tam leiiba, kua’n hong lohsak mawk ding?” ci-in lai a gelh khit ciangin a awm tungah koih-in amah leh amah kikaplum dingin a thau zong a tang thunsa, a thau keksa-in koih hi. A lungkhamna lian lua a ni tampi a puak keiikaiina-in a pumpi gim lua ahih manin ihmu kha bilbel hi. Tua zan-in Kumpipa Csar hong pai a, tua pa leh a laidal a muh ciangin tua laidal la-in sim hi. Tua khit ciangin a lawmpa tapa ahihna tawh hehpihna lungsim nei a, a laidal tung ah laimail gol biabua-in “Nicholas” ci-in gelh hi.\nTua pa a khanlawh ciangin Kumpipa Csar in tua lai a gelh takpi lam theikhia hi. Kumpipa in a gamtatnateng thei khin ta, cih a theih ciangin lau mahmah hi. Tua zah khat-in kumpipa in a leiiba lohsak ding, cih a theih ciangin nuam mahmah hi. A zingsang ciangin kumpipa nasem khat hong pai a, a leiiba khempeuh a loh zawh nadingin a bat zah lian sum hong pia takpi hi.\nTua pa in a loh zawh loh leiiba Kumpipa in loh zo takpi a, zong lohsak takpi hi.\nZeisu bek in i mawhna leiiba loh zo takpi a, loh khin takpi hi. Bang hangin tua tawntung Pasian Tapa “ci leh sa hong suak” (John 1:14) hiam i cih leh Ama pumpi mahmah biakpiakna-in kipia a cikmah-a i loh zawh loh ding i mawhna leiiba hong lohsak theih nading ahi hi. I mawhna mai thei ta hi. Tua Topa Zeisu Khazih na Honpa ahi nai hiam? Na Topa ahi nai hiam?\nSia Zam Khat Kham in De.11, 2016 in afacebook ah apostna pan aki la ahi hi.\nAnonymous December 15, 2016 at 8:45 AM\nItem Reviewed: CHRISTMAS I CIH BANG TAKTAK AHI HIAM? Agelh - Zam Khat Kham Description: Rating: 5 Reviewed By: Cinpu Zomi


url: =Bunglung khua ah Zomi Music siamte Pasian nasepkhopna omding #2 - TUNGZANG NEWS\nBunglung khua ah Zomi Music siamte Pasian nasepkhopna omding #2\nKa mail khah a kitheikhial khat om kha in um ing.\nAmasa in Miuzik siam Cinpi, Sangpi, Thawnkham, Zamnu te pen miuzik van kawm man nitak khat ai Ks. 100,000/- ta hong huh uh hi in amau hong pai ding hi lo hi.\nHih Bunglung khua ah kei, Sia Khupneu, Siama Cingcingte zanhal in ka va pai thei uh hi.\nBunglung khua sungah, Emmanuel pawlpi, Leipi pawlpi, Ag pawlpi, Presbyterian pawlpi cihbang in pawlpi na om hi. Tutung nasepna vai dingin Pawlpi khat peuhpeuh kibul phuh lo phot hi. Ahi zongin pawlpi te pan mahin vai hong hawmpih ding uh hi.\nAkhua sung a biakna makai nih leh khuasung makai nih tawh ka va ki mu thei hi. A dan limtakin ka gen cian hi. Amau zong nuam mahmahin a khua sung ua music band om sung pan a om thei te hong kikai khawm samsam uh a, nitak stage bawl nading, sun hun tentan bawl na dingte a mun ding ka en kawikawi uh hi.\nLawp mahmah uh a, athasial huai het kei cih ka mu hi.\nKhuanawl a kawlpawi a bawlna uh innpi zong hong etpih uh a, a kisap leh a mawknain zangin khuasung khangnote in hong lepsak hong sepsak ding uh ci hi.\nTu tung tentan pen a hih theih leh Sang huangsung ut ing ka ci hi. BAnghang hiam cih leh tentan pia dingte giah nading, music vante leh stage bawl na ding, mipi om na ding, kisil, dailen, giah nading, tentan room ding cihte lem pen ding hi ka ci hi. Tua hi a Sanginn na deih leh Sang Siapi nu tawh ki khuanu khuapa tena kimu nung hong ci uh hi.\nTu tung tentan zawh phet in Kawl pawi (tuibuah pawi) a ding kiging suak pah ding hi ung ci uh a, nong sap uh leh ko zong hong pai ding ung a, no zong Dec. kha ciangin ko tapidaw pawlpi teng kipawlin Xmas ka bawp uh ciangin la hong sa pah un ka ki ci uh hi.\nSun lam nai 3 huam sungbang vai teng vaan leh kamkupna ka neih khit uh ciangin Kawlpi lamzuan in ka ciah kik uh hi.\nMusic van kawmna pa Ko Thanthon ka gen ciangin tua ahih leh ken zong nitak khat a mawkna in hong kihel ning hong ci a, ni 6 hong suak to ding hi.\nHih vai hong geelkhia pen, Siama Cingcing (Dimzang - GMI) leh Siama Haukhek (Lasal siam Zamnu nau) te ahi uh hi. Amau tegel zong Topa'n nasia takin nampih nampihlo lak ah hong zatsak semsem ta hen.\nThungetna ah hong phawk ciat lai un.\nTuan Khan Mung\nPhone: (09) 4707 3054


url: =Daniel 11 | Siantongluan.net\nDaniel 11 |\nIsrael a cing vantung mi pen kei hong huhpa leh a hong dalpa ahi hi," a hong ci hi.\nTua ciangin amah in, "Tu-a na tunga kong gen ding thu, a thuman ahi hi. Kumpi thum in Persia gam uk lai ding a, tua banah a lina hong khang ding hi. Tuapa, a dangteng sangin a hauzaw ding hi. Amah in a hauh penpen laitak leh a thahat pen laitakin Grik kumpi a to ding hi.\nTua ciangin a minthang kumpi khat a hong kilang ding hi. Amah in gam zaipi tak uk ding a, ama thuthu-in a gamta ding hi.\nAhih hangin a thahat pen laitakin a gam hong kitam ding a, khen li a kisuah ding hi. A suan a khakte in ama gam a ukkha kei ding uh hi. Midangte in uk ding uh a, ahi zongin amah zahin vang a neizo kei ding uh hi.\n"Egypt kumpipa a hong thahat ding hi. Ahi zongin a galkapmang lianpente khat thahat pen ding a, gam lianzaw a uk ding hi.\nKum sauvei sim khit ciangin Egypt kumpipa in a kipawlkhawm theihna dingin Syria kumpipa leh ama tanu a kitengsak ding hi. Ahih hangin tua kipawlkhawmna kiplo ding a, tua numei leh a tonpih a silate leh a ta leh a pasal a kithatlum ding hi.\n"A sawtloin tua numei behte khat in Syria kumpi sim ding a, a kulhpi sungah tumin amaute a zogawp ding hi.\nAmah in amaute milim pasian-te leh a na manpha ngun leh khamte Egypt gamah a pua ding hi. Kum tawmvei sung bek kilemna a om ding hi.\nSyria kumpipa in Egypt gam sim ding a, ahih hangin zo zoloin a nungkik ding hi.\n"Syria kumpipa tate, galsim dingin kithawi-in galkap ding mi tampi a kaikhawm ding uh hi. Tua galkapmangte khat thahat diakin tuikhang bang ding a, galte kulhpi a luhzo ding hi.\nEgypt kumpipa zong heh mahmahin Syria kumpipa simgawp ding a, a galkapte tampi tak a matsak ding hi.\nA galhatna hang leh galkap tampi a thahna hangin kisathei mahmah ding a, ahih hangin a gualzo tawntung kei ding hi.\nSyria kumpipa khatvei kuankikin a masa sangin galkap a tamzaw a kaikhawm ding hi. A hun kicingta a sak ciangin galkap tampi leh galhiam kicing pikpek tawh a kuankhia ding hi.\n"Tua hun ciangin mi tampi tak in Egypt kumpipa a lehdo ding uh hi. Daniel mipihte ahi, mihoihlo pawlkhat in zong a muhsa uh maangmuhna hangin a lehdo ding uh a, ahih hangin a guallel ding uh hi.\nTua ahih ciangin Syria kumpipa in kulhpi tawh a kiumcih khuapite luhzo-in a la khin ding hi. Egypt galkapte in gal dosuakzo nawnlo ding uh a, galkap thahat pente a thanem ding uh hi.\nGaldozo ding om nawnlo uh ahih manin a galte uh a utut-in a gamta ding uh hi. Thuciam Gamah zong lutin a khutsungah tua gam a om ding hi.\n"Syria kumpipa in a galkap neih khempeuh zangin galsim ding a ngaihsun ding hi. Olno takin a gualzawh theihna dingin a tanu leh a galte tensak ding a ngaihsun ding hi. Ahih hangin a tangtungzo kei veve ding hi.\nTua khit ciangin tuipi tung tawnin minam dangte sim ding a, tampi tak mah a zo ding hi. Ahih hangin gamdang makai khat in amah zogawp ding a, a minthanna teng a beisak ding hi.\nKumpipa a kulhpi a zuankik dingin a gamah hong ciah ding a, ahih hangin gal lel khinta ahih manin amah a beita ding ahi hi.\n"Tua ciangin kumpi dang khat in ama nung hong zuikik leuleu ding a, a gamsung khantohna dingin phiangsiah tampi a dong dingin mi khat a sawl ding hi. Tawlno khat khit ciangin tua kumpipa kithatlum ding a, ahih hangin galsunga si ahi kei ding hi.\n"Ama zomah Syria kumpi ding pen migilo, kumpi dingin a kilawmlo mi khat ahi ding hi. Ahih hangin amah pen thakhat thu-in zuausiamna tawh kumpi a hong suakvat ding hi.\nAma thu a nial galkap honpite leh Pasian siampi liante khempeuh a mangthangsak ding hi.\nZuaugen siamna zangin minam dangte tawh kilemna a bawl ding hi. Minam tawmno khat bek a uk hangin a thahatna a khang semsem ding hi.\nAmah in a pu a pate hih ngeiloh, gam hau, gam kilemte nangawn a sim ding hi. Tua ciangin galsunga a lak vante leh nate a nungzuite tawh a hawm ding uh hi. Amah in galdalna kulhpite khempeuh luh ding hanciam ding a, ahih hangin tawmvei sung bek hun a nei ding hi.\n"Egypt gam hangtakin a sim theih-na dingin galkap tampi a kaikhawm ding hi. Egypt-te in zong galkap tampi tawh nasia takin a na do ding uh hi. Ahi zongin Egypt kumpipa in khemna thuak ding ahih manin gal a zo kei ding hi.\nAma muan pen a thudot mipilte in amah lehbawlin a siasak ding uh hi. A galkapte tampi tak si ding ahih manin gal a lel ding hi.\nTua kumpite gel in sabuai khat tungah tu-in an a nekhawm ding uh hi. Ahih hangin a ngaihsutna uh a hoihzawsang om tuanlo ahih manin a kikhem tuak ding uh hi. A hun tung nailo ahih manin a deih bang uh a ngahzo kei uh hi.\nTua ciangin Syria kumpipa, a galvan lakteng tawh a gamah ciahkik ding a, Pasian mite biakna suksiatsak ding a lungngai ding hi. A utbang peuhin gamta ding a, tua ciangin a gam lamah a ciahkik ding hi.\n"Tua nung ciangin Egypt gam simkik leuleu ding a, ahih hangin a masa-a bangin a piang kei ding hi.\nRom mite, teembaw tawh hong pai-in amah do ding uh ahih manin a lau ding hi. Tua ciangin amah kilehkik ding a, a thangpaihna tawh Pasian mite biakna suksiat ding a hanciam ding hi. Amah in tua biakna a nusia mite zolsimna a mang ding hi.\nA galkapte pawlkhat in biakinnpi leh biakinnpi huang a ninsak ding uh hi. Amaute in nisim biakpiaknate khawlsak ding uh a, a Lipkhaphuai na a suang ding uh hi.\nKumpipa in tua biakna a nusia mite a thuzawh theihna dingin zuaugen siamna a zang ding hi. Ahih hangin Pasian nung a zui mite ahih uh leh thahatin a gualzo ding uh hi.\nPilna a nei mite in a pilna uh midang tampite tawh a neikhawm ding uh hi. Ahih hangin tawlkhat sung mi pawlkhat in galsunga sihna leh meikuang sunga thahna a thuak ding uh hi. Mi pawlkhatte in lawkgawpna leh thongkiatna a thuak ding uh hi.\nTua bangin thahna a thuak laitakun, pawlkhat in huhna a ngah ding uh hi. Mi tampi in huhna a piak uh hangin amau metna ding ngaihsutna bek ahi hi.\nMi pawlkhat in thahna a thuak ding uh hi. Tua bangin a pianna thu pen beina a tun mateng sianthosakna leh mipha leh misia khentelna, Pasian sehsa hun a tunna ahi hi.\n"Syria kumpipa a ut bangbangin a gamta ding hi. Amah in, pasian-te sangin ka lianzaw a, a Lianpen Pasian sangin zong ka thupizaw lai hi, ci-in a kisathei ding hi. Pasian in amah gim a piak mateng tua bangin a om ding hi.\nKumpipa in a pu a pate biak pasian leh numeite in a it pasian a thusim kei ding hi. Pasian a kici peuhmah khat beek a thusim kei ding hi. Bang hang hiam cih leh tuate sangin amah a lianzaw-in a kingaihsun hi.\nTua pasian-te sangin kulhpi a dal pasian a thupisim zaw ding hi. Amah in kham, ngun, suangmanpha, leh a thupi letsongte, a pu a pate biak ngeiloh pasian kiangah a pia ding hi.\nAmah in a kulhpi a ciang dingin pasian dang a biate a sawl ding hi. Amah in amah kumpi-in a sang mite minphatna, zaliatna pia-in, leitang nangawn letsongin a pia ding hi.\n"Syria kumpipa hun a bei dektak ciangin, Egypt kumpipa in amah a sim ding hi. Syria kumpipa in a thaneihteng sitloin tuikhang bangin sakol tawh, sakol galkapte tawh, teembaw tampi tawh Egypt a do ding hi.\nAmah in Thuciamna Gam zong sim ding a, mi tul tampi tak a that ding hi. Ahih hangin Edom gam, Moab gam, leh Ammon gamsungah a omlai sunteng a suakta ding uh hi.\nAmah in gam tampi tak sim ding a, Egypt nangawn zong a suakta kei ding hi.\nAmah in Egypt gamsunga kisel ngun leh kham leh a neihsa uh na manphateng khempeuh a la ding hi. Amah in Libya leh Ethiopia gam zong a zo ding hi.\nTua ciangin, nisuahna lam leh saklam panin thupiang in amah patausak ding a, thangpaihna tawh galdoin mi tampi tak a that ding hi.\nAmah in a kumpi puanbuk lianpite biakinn dinna mualtung leh tuipi kikalah a lam ding hi. Ahih hangin amah a si ding hi. Bang hang hiam cih leh amah a huh ding kuamah a om kei hi," a hong ci hi.\nTedim Lai Siangtho / Laibu: Daniel 11


url: =US President kiteelna panin a phawkhuai thu ~ Thang Khan Lian :: ZOMI DAILY\nposted on 9 November 2016 at 10:19 pm UTC+9:30 Lomkholna: News, Thangkhanlian, USA, World\nZuau bolom tang ten a otpih in, thusim tampi a sel den Hillary Cingtomte nupa leh Obama leh amau a gum nuam pawlte leh thuman lo tawh gualzawhna ngah sawmte tung panin zuau khekhap pen sawt kalsuan zo lo hi cih sintheihna ding lianpi om hi ci-in ngaihsun ing. Zuau leh sumhat thu tawh mi khemna zang khawmin gualzawhna pen kingah thei sam a, tawmvei kingah kha thei mah hi.\nAhih hangin gualzawhna kingah den lo hi cih phawkhuai hi. Zuau leh ngian i siam mahmah hangin a tawntung in mi kihem den zo lo a, sawt kimang lo hi cih zong phawk huai hi. Tua banah gamvai (politics) makai leh ulian i suah nop leh thumanna leh cihtakna letcip den ding leh Pasian mah bulphuh kisam hi cih phawkhuai hi.\nMediate gup man, mediate uk zawh manin gualzawhna kingah den lo hi cih zong phawkhuai mahmah hi. Tua bek hilo in ei leh ei kimuanna (self-confidence) pen hoih mah hi. Ahih hangin kipum muan luatna pen kiatna dum tun theihna lian pen hi cih zong mangngilh loh ding thupi hi.\nI neumuh pente, i mawl bawl pente, i hai bawl pente, i kokote ngawnin ei i kipum muan pong hangin hong zo thei veve uh a, ei sangin gualzawhna lianzaw ngah thei veve uh hi cih zong mangngilh kei ni. I lawh hoih leh muan pen ten (Trump zong Republicans party sung panin ulian leh senator tampi leh President luite nangawn in langpang in taisan uh hi) hong taisan zongin hanciam kankan peuh leng gualzawhna in hong taisan lo hi cih kitel hi.\nLametna a bei hun nangawnin Topa’ zia pen kai ngei lo hi cih zong hong kitel mahmah hi. Tua banah democracy gam khat peuhpeuh-ah na om khak leh Freedom of Press leh Freedom of Expression om tek ahih manin polling forecast/prediction (a hatzaw leh hat lo zaw gen kholhna) pen man den lo a, party (tuamtuam) gum media ten a gupte mah uh hatsak den uh a, aw leh kam a kihum cipsak leh a kinengniam cipsakte leh dai takin a om khikhe mipite daihna pen hong kigawm khop ciangin ngaihzaw hamtang hi cih phawk khial kei in..\n2012 LEH 2016 KITEELNA-A SUM KIZANG LEH A NEIH ZAH UH\nHillary in hih kiteelna ah huhna sum $687.26 million ngah a, $609.11 million zang bei hi. Hillary in a khut sungah $78.15 million nei hi ci-in pulak hi. Trump in huhna sum $306.93 million ngah in, $285.57 hih kiteelna dingin beisak/zang hi.\nA khut sungah a sum neih pen $21.36 nei a, leibat $2.08 nei hi’ng ci-in pulak hi. 2012 kiteelna ah Obama in huhna sum $722.39 million ngah in, $721.4million zang bei hi. Obama in a khut sungahsum $3.39m nei in, leibat $5.67m nei hi na kici hi. A kituhpih Mitt Romney in huhna sum $449.89m ngah in, $449.51 beisak a, a khut sungah sum $0.383m nei a, leibat $0.82 nei hi ci-in pulak hi. Hih US President 45na ding kiteelna pen USte’ khangthu adingin President kiteelna khempeuh lak panin sum tam a kizatna pen hi lai hi.\nDonald Trump in a kamciamna bangin kuamah deidantuam bawl loin, Pasian mah a thupisak masakna ding leh vaihawm siamna, mi huai siamna, thumanna leh cihtakna a bulphuhna dingin thungetsak ni. US Foreign Policy pen International Politics lawngkha lua a, US President pen vaihawm a siam mahmah uh leh a picin’ mahmah uh kisam hi. Thang Khan Lian\nPrevious: Malaysia, Butterworth lamzikpi tungah ngasapua Lorry khat kibung ~ ZD\nNext: Pasian in America gam leh leitungbup aom Pasian thu um te hong hehpihlai ~ Sia Pau Khai\n10 November 2016 at 8:12 pm\nZaknop ei. Mipawl khat ten bel amau guo lam2 zosak den mah uh ei?\nMi pawlkhat ten bel amau gup lam2 zosak den mah uh ei.\nSuanghoih National Organization of United State of America\nKidawm theileng ~ DK Khup


url: =Lungkimna thusim ~ Rev. Let Khaw Suan :: ZOMI DAILY\nposted on 26 September 2017 at 7:18 am Lomkholna: Article, Biakna\n(Phi.4:11-23) Thupatna: Lungkimna pen i deih, i ngimna tangtun ciang lungkimna hi. Lungkim nadingin kihanciam tek a, hanciamna atangtun loh ciangin lungkimna ahilo lungsona, hehna, thangpaihna tawh kizom hi. Philipi laikhak tungtawn Paul nuntakna pen khuahun alumteh asadungzui in meter akah, avotna zui in meter akah thermometer bang hilo in, alumteh avotsak, avotteh alumsak thermostat tawh kibang hi. Thermostat pen alumna leh avotna akilekkim dingin alen ahi hi. Paul in: Na khempeuh ah alungkim theipa hi ing. v.11 Na khempeuh nawkzawhna nei ing. v.13 Na khempeuh ka nei hi. v.18 Paul in hibang agen theihna kha thusim thuthuk mahmah asungah om ahih manin pulak thei ahi hi.\n1. Pasian kepna ( 4:10)\nLeitung paizia nature ah hita leh mihing te tungah Pasian nasepna lamdang tampi ki mu hi. Tua telak ah Topa in amah mite kemngiat ahihna Paul akhualzinna huihpi in amutgawpna ah Topa ompihna leh kepna, gulgunei lauhuai mahmah in atuk hangin bangmah acihlohna kimu thei hi . Mihingte muhkholh theihloh Pasian gelna tampi om hi. Topa amuang mite adingin Topa in nahoih tampi gelna neikhin na hi gige hi ( I Cor.2:9 ).\nPaul in Pasian na asepna ah Pasian kepna lamdang tampi mu ahih manin Pasian in ama it mite adingin na khempeuh ahoihlam in piangsak hi, naci hi (Rom.8:28).\nPiancil 35-50 sungah Joseph nuntakna kimu thei hi. Anu leh apa zahtak, Pasian a it naupangno kum 17 ahipan pa ading Topa’n ageelsakna thusim kimu hi. Topa totsakna lampi pen mihing ngaihsutna tawh kilehbulh linlian lampi himawk hi. Kum 20 khitteh Joseph leh a u te tawh kimukik a, Joseph in asanggamte kiangah, “ dahkei un Pasian in mitampi nuntak nading(50:20) kei hongmasawl hizaw hi(45:5),” ci hi.\nTua ahih manin Pasian amuang mite adingin Topa in hongkem hi cih nisim nuntakna leh kalsuan nasepna ah kimu, ki thei ding hi. Hih bangin Topa kepna sungah aom mite adingin Topa’n geelna kician mahmah lampi nanei khin ahi hi ( Jer.29:11).\n2. Topa hong piak vangliatna (4:11-13)\nPaul in, “pilna, theihna, hihzawhna, hauhna leh liatna hang hilo, akimu theilo sunglam pan bek lungkimna, lungdamna om theibek ahi hi,” naci hi. “Bangbang in omteleng alungkim theiding in akisinsa ka hi hi. Cihmawhna leh cihtheihna, kahau a kazawng zongin, kavaha kakial zongin, koimun koimun hitaleh ah alungkimthei dingin akisinsa ka hi hi,” na ci hi. Hih bang lungkimna lungsim sunglampan hongphul khiat theihloh ciangin zawnna ah mitampi sal lungtang hangin niamden a,, hauhna hangin mitampi puklawh hi.\nAneu 11 sungah lungkim theidingin akisin sa ka hi hi, acihna ah kammal namnih -Lungkim leh sin cih kimu hi. Sin cihteh nisim nuntkana pan sinna experience pan haksatna namkim phutkhakna pan amit ngeilo Pasian hongpiak vangliatna hangin phuzo thuakzo in sinna pan lungkimna thu hongpiak ahi hi.\nGentehna khat ah khualzin khawm mi-2 khat Tapidaw tuak vanlang ngakin omkhawm uh hi. Khat pa in Topa hoihna lungsim tawngah phatin lungkim mahmah lel ahih manin lungdamna thu Gospel thu genman lai hi. Khatpa ahehsuak lua, cim lua ahihmanin phunlehan thuahin zu bekmah maingat mawk hi. Tua ahih manin vangliatna pen akimu thei hilo a sunglam ah akisel sim ahi hi. Singkung gol mahmahte in leisung zungthukpi kha uh ahih manin lianin etlawm athupi mahmah ahi hi. Mihing leh ganhing ten akungpi nuamsa mahmah uh hi. Ahizong singkung hoihna leh thupinakigen hileh akimu thei atunglam ah ahiang leh ateh, akunggolzia teng hiding hi. Ataktakin an apia akimu theilo leisunga atumsuk azungpiteng gen khalo, kimu khalo hi. Topa Zeisu hangin mihing kipiak theihloh vangliatna Topa amuang mite khempeuh sung ah om hi.\n3. Akikhel ngeilo Pasian thuciamna ( 4:14-20)\nPhilipi pawlpite in Paul nasepna ah pawlpi milip in lungsim takpi tawh ahuhna amuh ciangin alungdamna hangin thu 3 tawh tehkak hi.\na) Nosuak den hihna (v.10). Asingkungpi kikhello, athahatna zong tawmtuanlo hi. Ahizong nosuakna kisam den ahihna leh kumsimin nosuak kikna nei den hi. Atehte hong pulh, atehnote selkhia kik hi. Tua mah bangin Philipi pawlpi mite zong, anosuak dente hi uh teh ci-in agenna thu ahi hi. Tapidaw nuntakna ah nosuak kikna kisam dente hihna langsak hi.\nb) Sumbul piakna hi (14-17). Hih nosuakna pan Topa aa ding mapanna cih pen Topa kiang ah sumbul piakna ahi hi. Hih mun ah muhtheih muhtheihloh vanhauhna thupha namkim om ahihna gen hi.\nc) Kipiakkhiatna lahna hi ( v.18). Hih bangin Topa nasepna ah mapanna cih pen kipiakkhiatna lahna hi. Hih kipiakkhiatna hangin Topa in amah hauhna tawh kizui-in note kisapna Topa’n hong pia ding hi naci hi (v.19).\nThukhupna Topa amuang mite adingin Topa in asia peuhmah geelna nei ngeilo-in Ama thupha ngahna ding, atot ding lampi gelsa-in nei hi. Topa gelna lampi mihing ngaihsutna ah amangthang ding, haksatna lianpi atuak, mite pampaihna athuak, mite itna angahlo, innkuan sanggamte itna omlo, muhdahna ngahpa/nu danin muhna om thei hi. Topa theihloh kal a apiang omlo ci-in Topa muangin Pasian minphat, Ama tung ah huhna ngenin amuang mite aa dingin atawpna ah Topa hoihna hangin alamdang Topa kepna, Topa vangliatna, Khasung nosuahna mu uhi.\nTua bekthamloin mihing kipiak theihloh lungkimna thupha ngah uhi. Hih thu ah Topa sung ah lungkimna thusim theilo mite aa dingin Topa gelna lampi pen midang galbawlna, lehpanna, lungsim galdona lianpi kinei theimawk ahih manin Satan in anasep theihna ding mun ngah kisa hi. Topa tung ah kiko-in thumtei napi, atawpna ah Topa piakding thupha sangnawn lo thei-in nuntakna kisiatlawh zawsop thei hi.\nTua ahih manin Topa sung ah lungkim in apiang bangbang sung pan Topa hoihna thusim asin angah ahi dingin Topan thupha hong pia hen.\nPrevious: Penang ah damiah te’n suaitawn RM2 Million manneiding puakhia\nNext: Tulaai Leitung thuthang tuamtuam te Updates (Sep 25)


url: =Myanmar, Shan gamah kumpi laivuanding apai mawtaw kibung, mi 5 si ~ ZD :: ZOMI DAILY\nposted on 22 February 2017 at 12:38 pm Lomkholna: Myanmar, News, Sawltak\nMyanmar, Shan State sungah sangnaupang pawlkhat Tan 4 leh Tan 8 kumpi laivuanding in apai laitak, mawtaw kibung ahih manin, mi 5 si cih Irrawaddy pan kiza hi. Asi mi 5 banah adangzong mi 17 bang liam cihi.\nShan State, Loilem Disctrict, Mong Kung Township sung aom Harm Ngai khuagei ah Monday ni zingsanglam in mawtaw atuahsia ahihi. Loilem General Hospital panin Superintendent U Zeya ii genkhiatna ah asi mi 5 te lakah mi 4 pen sangnaupang hi a, adangkhat pen mawtaw hawlpa cihi.\nHih mawtaw tungah mi 24 atuangkhawm cih kiza a, Tai 27 agamlatna Mong Kung khua ah Government’s Annual Exam laivuanding in apaikhawm uh cihi.\nMawtaw apaipai laitak in apei kitamvat ahih manin, mualpang ah kibung cihi. Mawtaw tuahsiatpen zingsanglam himahleh aliam mi 17 tepen nitak 8pm hunciangin Loilem Hospital kitunzopan hi.\nDr. U Zeya in banghangin hihzahtak in ziakai hiam cih katheizo kei ci a, aliamte lakpan in mi 3 pen Taunggyi General Hospital ah Tuesday ni in ki puaksawn Transfer sak cihi.\nHih tuahsiatna ah akizang mawtaw pen sanginn panin akivaihawm Official School Transportation ahihleh ahihlohpen Dr. U Zeya inzong gencian theilo ci a, sangnaupang tezong ki dongcian theinailo cih kiza hi. ZD Sawltak #zomidaily\nPrevious: Vondeih Kep Ding – 92 (Dimno’ Pa)\nNext: Tulaitak kawlgam Khuahun ~ Pu Thangboi


url: =Timothy niina 1 (2 Timothy 1)\nTungah Paul ii Laithak A niina (Paul's Second Letter to Timothy)\nPaul ii Timothy tungah a laithak a niina sia a khangmoi zaw naseppui le khutdawnpa ahi Timothy tungah aituam in ngaisutpha a piakna lai ahi hi. A deina bulpi in thuak zawkna tu thu ahi hi. Timothy sia Christ tungah thumaan takin tetti a pan tawntung thei natu in Lungdamna Thupha hilna a maante a kholet natu, Lai Thiangtho lui hilnate zongh a kipin a let natu, thupha puak Sya khat le a hil Sya khat bangin, thuakna le langpanna kawm pan a, a sep tute a sep natu, ngaisutna pha piakna le hansuana ahi hi.\nA tuanin “A mawmawt huai le heakna kihel ngawl kinialnate” pan kidop natu, tuate in phatna piang sak ngawl a, a za mihingte tungah siatna bek piangsak ahikom, tuate sungah a kihel ngawl natu in, kidopna tu thu Timothy tungah a piakna ahi hi.\nHite theampo sungah Timothy sia lai atpa in, ama nuntak ziate ettee in a nei natu le nuntakna ii tupnate phawkin, a upna, a thinsauna, ki itna a neina, a thuakzawkna le siatvawtna sungah a thuaknate phawk sak hi.\nPokna le hanthotna 1:3-2:13\nNgaisut piakna le kidop natu piakna 2:14-4:5\nPaul ii omzia 4:6-18\nTimothy niina 1\n1Christ Jesu taw kikop a, ih nei hong kikamciam nuntakna a thang sak tu in Pathian deina taw a kisawl Christ Jesu sawltakpa Paul in,\n2Ka it ka tapa Timothy tungah lai kong thaak hi: *1:2 St 16:1.\nIh Pa Pathian le ih Topa Jesu Christ in thuthiamna, hesuakna le thinnopna hong pia tahen.\nLungdamkona le Hanthotna\n3Ka pute ka pate sep bangin thinsung thiangtho taw a na ka sep sak Pathian tungah lungdamkona ka pia hi. Sun taw zan taw ka thungetna sungah nang kong phawk a, ama tungah lungdam ka ko hi. 4Na thituite ka phawk a, tua ahikom, ka lungdamna a kicin natu in, nang kong mu nuam mama hi. 5Na pi Lois le na nu Eunice te zongh ii a nei bang a na nei thintak upna na nei sia ka phawk hi. Nang zongh tabang ma in nei tu ni hi ci in kong muang tatak hi. *1:5 St 16:1. 6Hithu hu in, na tungah khut kong ngak ciang Pathian hong piak tel sia na nuntak sak natu in kong phawk sak hi. 7Banghangziam cile Pathian hong piak thaa in eite hong lauthau sak bua hi; tua hizaw ngawlin, a Thaa in vaangletna, itna le eima le eima ki uk zawkna taw hong kidim sak hi.\n8Tua ahikom, Topa atu tetti panna ah maizum heak in, Christ atu in thongtaakpa kei atu zonghin maizum heak in. Tua hi zaw ngawlin Pathian nasep natu thahatna hong piak bangin, Lungdamna Thupha atu thuakna sungah na kihel in. 9Ama in eite hong hun a, ama mihingte ih sua natu in hong sam hi, eite ii sepnate hang hi ngawlin, ama tupna le thuthiamna hangin hong sam hi. Hun kipatma in ama in Christ Jesu tungtawn in hi thuthiamna hong pia hi, 10ahihang tu in ih Hunpa Christ Jesu hong paina tungtawn in tua thu hong kilak hi. Ama in thina vaangletna bo sak zo a, tabangin Lungdamna Thupha tungtawn in thi mawk nuntakna hong lak zo hi.\n11Lungdamna Thupha a thang sak tu le a hil tu in, Pathian in sawltak nasep kei hong suan a, *1:11 1Ti 2:7. 12taciangin hi thu hu in hite ka thuak hi. Ahihang thin muanna taw ka kidim nginge lai hi. Banghangziam cile ka uppa ka he a, ama in kei hong muang a hong aap sa teng sia tua Ni dong ama in hong kepcing sak thei tu ci in ka he hi. 13Thumaan kammal kong hilte na kholet in a, na zui tu etteena in nei in, taciangin Christ Jesu taw kikopna sungah, eite aa ahi upna le ki itna sungah na kip in. 14Ih sungah hong teang Thaa Thiangtho vaangletna tungtawn in, nang tungah, hong kimuang a hong ki aap na phate keamcing in.\n15Phygelus le Hermogenes kihel in, Asia ngam mihing theampo ii kei hong taisat siat sia na he hi. 16Topa in Onesiphorus innkuan sungah hesuakna tung sak tahen, banghangziam cile tamvei ma ka thin hong nuam sak hi. 17Thonginn sungah ka om, ama in hong maizumpui ngawl a, Rome khua hong thet po ciangin hong mu dadong hong zong hi. 18Tua Ni ciangin Topa in ama tungah hesuakna pia tahen. Ephesus khua ah zongh, kei atu in ama in bangza in hong seam ci sia na heak mama ahi hi.


url: =March 20 Lyudmila Komkova, 24 ~ MUC\nMarch 20 Lyudmila Komkova, 24\nAdmin 5:43:00 PM Articles, MISSION NEWS\nA Gilo Tan Khat Sangnaupang\nUKRAINE | March 20\nLyudmila Komkova, 24\nSangsia Lyudmila in a sangnaupang kum 6 pha, Grade I a kah Matvei, lai hilhzia ding thei lo, lunghimawh hi. Amah pen Ukraine gam, Bucha khua-ah om hi.\nUkrainian pausinna hun hong tun ciangin hih naupang pen omkhong thei lo, phee lua mahmah kisai zo het lo hi. A lawmte bangin tu khiinkhian thei lo, ding leh zong a khut lamto-in koi ah gelh ding ci-in awng gawp hi. Laisim ding a kigen ciangin koi mun hiam i sim ding ci-in awng ziahziah hi.\nLyudmila in limtak hilh taleh Matvei in mang lo hi. Dotnop na neih ciangin na khut lamto-in, awng kei in, ci taleh, awng teitei hi. Ama otna hangin a lawmteng buaisak hi.\nHih sianu in laihilhsia dangte tawh kiho-in Matvei pen koi bangin pantah ding cih kikum uh hi. Matvei in kuamah tawh kikhawl thei lo hi. Ama deih bangin a gamtat kei uhleh a lawmte sat gawp hi. Lyudmila in a cih nading thei zo nawn lo hi. Amah pen university sangman tung ahih manin hamsa sa hi. A sia nu in Matvei huh nuam hi; limtak pantah nuam hi. Matvei lunglut theihtheih dingin hanciam hi. Ahi zongin bangmah kilamdanna om lo hi.\nNi khat sang pan ciahin inn a tunteh Topa tungah thungen hi. Lungduai takin hih naupang limtak a pantah theih nading ngen hi. Zingsang a thawh ciangin zong Topa makaihna mah ngen hi.\nLyudmila in nisimin Matvei aa ding thungetsak hi; limtak a pattah siam nadingin zong ngen hi. Tua bangin zingsang nitak kaal 6 sung thu a ngetna-ah, ni khat Matvei omzia hong kikhel hi. Aawng gawp cihte om nawn lo hi. Daitakin om hithiat lel hi. Siamahnu laihilh limtak ngai hi; a tel lohte damtakin dong hi. A lawmte khat in pencil mansuah ahih manin Matvei ama aa pia hi. Tua bangin a lawmte kitangsapte huh hi; nidang bang nawn lo-in lawm zong nei-in mi tawh kituah thei ta hi.\nLyudmila in hih thupiang tungtawnin Pasian hong itna mukhia hi. Pasian mai-ah mihingte in siatna tawh kidimin Pasian hehna vive tawh i kidim hi. Ahi zongin Pasian in lungduai takin eite hong hehpih hi.\nPasian tungah ki-ap a thungen hi lehang Amah in eite kitangsapna, hamsatna a hong huh hi.\nTu quarter Sabbath School 13na sumpi in Ukraine gam Lyudmila nasepna sanginn puah nadingin kipuak ding hi.\nMai Sabbath in Sabbath 13na ahih manin sumpi khiatngei a zah thum khia ciat dingin kigingkhol ni.


url: =Van gam pan laikhak. Agelh - Piang Ngaih Don - Laibu Saal\nHome > Thuluui/Articles > Van gam pan laikhak. Agelh - Piang Ngaih Don\nVan gam pan laikhak. Agelh - Piang Ngaih Don\nVan gam pan laikhak.\nAgelh - Piang Ngaih Don\nIh gam ah nuntak khuasakna haksa lua ahih man in, innkuan sung nuntakna anop zawk na ding lunggulhna tawh Singapore ah nasem dingin tuma kum khat lai pawlin na pai thei ing. Kei ngaihsutna leh sunmang ahih leh, ka sum ngah sunsun tawh innkuan pih teng, beh leh phung khua leh tui, pawlpi leh lawm leh gualte aa dingin phattuamna khat teitei pia khia ding cih hi masa hi. Sum tawmtawm in khol ding, inn lam ciah dingin nasep neu khat kipan ding cih zong lunggulh pipen khat mah ahi hi.\nGamdang sum thalawh aa ka pai nangin sum leitawi liang mahin ka vaihawm uh a, a tawpna taktak teh ong lem sam in lawptak kipak takin leh angtang takin ka pai thei hi. Ka it ka innkuan pihte in nusia in pai ding pen ka lung alen ngap mahmah hangin, kei thalawhsa tawh amau en zo ding cih ka ngaihsut ciangin ka lawp mahmah aa , zong ka angtang mahmah hi. Lunglen ding zong ka khualzo nawn kei mai hi.\nUt pen hilo, ahih hang in kei septheih dang om tuanlo phot ahih manin mi’ inn ah nasem in ka om hi. Nasep kakipat pan in Innteek te a baihtuak loh lam ka thei pah hi. Ka sep zawhloh ding nasep hong guan a, zingsang 4am bangin tho in zankim 12 bangteh lupna ka zuan pan hi. Tua pen nisim hi den in, nipi ni zong ong tawlnga saklo lai hi. An zong gina takin hong pia lo a, amau khamval peuh ong pia mawk uh hi. Amau an te nei theilo ka hih manin kei nektheih te huan dingin phalna ka nget hangin hong pialo sawnsawn lai uh hi. Nisim in ka gilkial den hi mai hi. Ong hopih dan pen, mihing in hong mu kei leh kilawm phial mawk kasa hi. Leitung ah mihau pente nasep zah phial nasep hong pia uh aa, mi hat pente sep zawhloh ding phial nasep hong pia uh hi. Hong om khongsak vetlo in, sep ding aom kei leh zong inn nawt, inn phiat in hongsawl niloh pongmawk uh hi. Hong hopih the apau tel thei kei leng bang hehlua kisa in hong ko gawpgawp uh a, hong haizan ding tawh kibang liang uh hi. A gei aa om na khat peuhpeuh tawh hongsat in ong deng ziauziau thei lai uh hi.\nIh gam ah sang hoihtak kahlo ka hih manin Mangpau leh nasep zia, gamtat lu hek zia bel a siamlo ka hih lam pen kei le kei ka kithei mahmah bilbel hi. Ahih hangin nasep hanciamna, cihtak kuhkal na leh thuakzawh hatna lam ah bel ka hihtheih zahin hanciamzo ka kisa lel hi. Khat veivei teh haksa kasa lua mahmah a, ahih hangin ka sepna hanga ka ngah ding ahi sum le paai te tawh ka innkuanpih te in, a lim a al na ne zo, a deihkhat peuh na lei zo ding cih ka ngaihsut khak teh ka tha hong dim kik in bangbang hileh thuak teta phot dingin ka na khensat veve hi. Ka mit pan in ka khitui ka luangsak ngamkei a, ka lungtang sungah bel ka khitui tatsat lo in tak keuhkeuh den mai hi.\nKha 6 khitteh ka paina hangin a sum bei teng pia khin dingin, inn lam sum khakzo ta ding, inn pua zong pusuak thei ta ding, pianpih Zomi u leh nau tawh hunnuam zang khawm ding, khatvei zong innkuan pihte ho kha nailo kahih manin ka pusuak masak ni bel ut tantan ki ho ding, Nu leh Pa te kiangah ah na duhduh na ne un maw ci ding, cih te ka gel kholkhol aa tua in katha ong khauhsak kik in thuakzawhna thathak hong pia hi. Ahih hangin kha 6 a cin teh, tua teng khat zong hong pianglo hi. Ka innteek ten hong vaksak lo, hong pusuak saklo in, sum zong bangmah hong pialo hi. Kei ngah dingteng ka gen leh “inn lam hong puak kik ding hi ung” ci in tua tawh kakam hongcip sak den uh hi. Bangmah lawh lo aa inn lam ciah ding pen ka lungnop zolo hi.\nSawtvei tak mah ka thuak keeikaai zawh sam hangin, hun ong sawt tohtoh teh ka pumpi mahmah in thuakzo nawnlo hikha hi ding hiven, lung-am in na tuk kha thei zel ing. Ka ci kasa zong limlangh sungah kaki et teh, na kiamgawp a na gawggawp ka hih lam kaki thei sansan hi. Tha neilo in ka puk zel aa, cina in zingsang thawh ding haksa ka sa mahmah ta mai hi. Hih bang hun ciangin, ka inntek te in Zato lak ding gel hetlo uh a, aki neih peuh hongsa mawk uh hi. Hong vua beh lai uh aa ngaplo pipi mah in nasem dingin na tho tantan ing. Kum khat bang hong cingta in, ka lungsim in a zawh hangin ka ci ka sa in zo mahmah nawnlo hi ding hi ven, ka hu san damdam in hong bei hiaihiai ta mawk hi. Ken lah ka pumpi ka nungta sakkik thei kei aa, ka nusiat innkuan pihte kei hong muang ahi ka sanggam u leh nau teng na bangci nungta mawk ding? Hih ka thuak nate kua in na gen sawn kik mawk ding hiam ci in ka dah mahmah hi.Tua laitak in a vanglian ih biak Pasian in , a taklam khuttawh hong len aa, vangam ah hong ciah pih ta hi.\nBang hangin hih bang hatsakna ka thuakna pan hong honkhia lo aa, ka nusiat ka nu leh pa, ka sanggam u leh naute na bangci nuntak mawk ding hiam Topa aw ci in ka dong hi. Topa in itna mit tawh hong en in hong nuihsan aa “ lunghimawk kei in ka tanu aw, na thuak nate ka mu hi. Na nusiat na lunghih mawhna khempeuh kei mah in amau aa dingin ka geelsa om hi” ci in TV et bangin hong lak aa, ka lungdam lua ahih manin ka khitui a tak keuhkeuh hi. Ko innkuan aa dingin Pasian in ahoih pen hong gelsak ahihna ka tel ta hi. Ka it leh ngaihteng zong ni khat ni teh keikiangah damdam in hong pai ding ahihna zong ka tel mahmah aa, ka lungdam hong kicing ta ahihna , leitung ah ka nusiat hong it hong ngai khempeuh theih dingin zong ka lunggulh mahmah hi.\nPasian in hong hopih a, leitung aa na nusiat ahi hong it hong ngai na innkuanpih, na khuapih tuipih leh na mipih te tungah vaikhak nop na neih leh hong gen in ci ahih manin, hih anuai aa bangin vaikhak na kammal pawlkhat ka nei nuam mah hi.\n1) Kei hangin hong buaipih khempeuh tungah ki lungdamna thu hong pulak masa nuam ing.Hih bang ngeina hoihte na zang suak den un maw, hih in minam pi te zia leh ngeina ahi hi.\n2) Ih gam ih lei ah an khing khamlohna hangin, ei sangin a ci thei zaw sum hau zaw ahi gamdang ah sum thalawh in ka pai pen, kei ut man hi masa hetlo hi. Pianna nu leh pa , sanggam u le nau, tate khualna tawh ut lo pipi mah in apai hi ing. Hih bangin it leh ngaih tawh kikhen in gamdang ah sum thalawh a kul lo dingin tuni pan kipan in mimal kim in no maban ciat ah nasep cihtak kuhkal in na hanciam mahmah dih un. Tua hi leh ih gam hong paallun ding hi.\n3) Gam makai, minam makai, pawlpi makai,biakna nasem te, ki pawlna tuamtuam makai khempeuh aw, gam khat minam khat a khantoh na dingin a kisam pen in hih kipawlna tengin deihsakna leh gina tak leh thuman thutak takin na sem in, a gam a minam a makaih nakleh tua gam a khangto ding ahihna thu na za kha ngei ing. Hih ka thuak hatsatna te na za un la, khang thaknte’ tungah hih bang hatsatna, simmawhna a thuak khak nawnloh na dingin ong hanciam dih un. Zomi sungah kei thuakna pen a tawpna ahih zawh nangin ong hanciam dih un. Ih theih kak loh hangin kei mah bangin ih mipihte tampi takin a tuntun na leitung mun khempeuh ah simmawh bawlsiatna a thuak tampi tak om hi hang.\nGamvai, biakna vai aa thu thuk pipi te bel thei keng, ahih hangin ko danin pilna sang neilo a haksa huh ding neilo mi tampi te na khualna un, ahoih ahih nak leh hong kipawl khawm dih un. Mipi te nuntakna aki sangkhai nang ahih nakleh no cih bek ci tentan lo in nasep khop ding, ahoih dingin ki vaihawm thu khat peuhpeuh ahih nak leh ki panpih liailiai ding, cih ih ngeina hoihte hong zangkik dih un. Angsung deihna bulphuh luatna te na nusia ta dih un. Biakinn sungah ah Pasian thu, ki itna thu, thuman thutak bekbek mah gen pipen in na nei dih un. Angsung hamphat nang, ki muhdahna, mi mudahna, kikhenna apiang sakthei thute pan in na kikem ta un. Pasian umte nuntak zia ding thute na kihilh un la, zong na zang pah dih un. Tua thute bek in gam leh minam hong khangto sak dinga, na khantoh khit uh teh, kei danin mi gam mi lei ah maimial zezen in nasep paikul nawnlo ding hi pah hi.\n4) A tawpna kong vaikhak nop thu in, kei hangin kua mahmah na mudah na enkhial kei un. Gamkhat minam khat sungah mi hoih aom mah bangin mi hoihlo zong aom thei mah ahi hi. A hih hangin, no na hih uh leh na nopsak na cihtheih hun ciangin thu-um mite na hih mah bangun kei hongbawlsia te bangin na gamtat hetloh ding kong vaikhak nop pipen ahi hi. Itna bulphuh in Zogam Zolei, na khua na inn sung bel-in, sum zong paai zong in hongpai te tungah akilawm aki tuak in na gamtat dinguh lunggulh mahmah ing. Tua hi peuhleh, hih bangin haksatna ka thuak nate hangin kong nusiat ka it ka mipih khempeuh in kikhelna in nei ding na hih man un Pasian gelna hangin ka lungdam mahmah aa, ki thuakna zong man nei ka sa hi. Pasian deih ahi itna bulphuh in na kalsuan nak uh leh hauhna, pilna, khantohna in hong zui pah dinga ih gam ih lei hong nosuak den ding hi.\nLaikhak ong gelhsak\ncc: Cinpu Zomi <cinpuzomi@gmail.com>,\ndate: Fri, Jul 29, 2016 at 2:06 PM\nsubject: Van gam pan laikhak – By Piang Ngaih Don\nItem Reviewed: Van gam pan laikhak. Agelh - Piang Ngaih Don Description: Rating: 5 Reviewed By: Cinpu Zomi


url: =Thuthak Tomkimcing 21 Mar 2014\nA. Thai ah Kawlgam nasem te Passport Asan kibawlsak\nThailand gam ah tawmvei ompak theih nading in laidalpi abeisa hun in kumpi phalna pia ahihi. Tua laidalpi tawi in Thai gam ah kawl gam pan nasem mite mimal 1700000 val pha uh ahihi. Tua te ading in laidalpi tang in tu in kum 4 sung om theihna, nasep theihna Passport asan kumpi in bawl sak ta uh ahihi.\nB. April 1 nipan kipan Kawlgambup kumpi nasem te kha 20000/- khangding\nHongtungding April 1 nipan kipan in Kawlgambup Kumpi nasem khempeuh kha sum,khalawh kyats 20000/- khangding in thukimna Parliament pan in tangko khia leuleu ta ahihi. Tua ban ah Pension ne te zong abanban in 2014-2015 kum sumpi zeekna dungzui in kikhangsak ding ahihi. Kumpi kha sum akhan zenzen hang in Kawlgam ah nitha kilawh nasem te leh Company nasem te kha sum aniampen leh hunval nasep thaman cih hoihtak in kiciangtan na om nailo ahih man in April ni khat ni pan kipan vanman zong tawmbang khang thei ding pautau simsim uh ahihi.\nC. Zogam mawtaw lampi kibawllo pipi Mawtaw lampi hon pawi kibawl.\nZogam simhlam Kanpalet leh Yelawngpan kikal lampi abeisa galkap hun lai in kibawl hi. Masuan tunzo nailo pi in Mawtaw lampi honna kibawl ngeizo ahihi. Tua lampi pen tudong kizang theilo Cycle zong apai theilo nailo ahihi cih Chin State Parliament adawl tungnung U Mana Nai in March 20 Parliament khawmpi ah genkhia ahihi. Hongtungding 2014-2015 gambup kum sumpi zeek ding gelkholh na tungtawn in akhangto nailo leh akisam na mun lampi leh gunlei,te Khuaphe mei te bawlsak huai ahihna thu zong ngaihsutna gen khia ahihi. Kawlgam kumpi ulian te Zogam hongpai hun in Mei piak ding kamciam omsa ahihi.\nD. Khampat ah Numei pawlkhat ii kalkawm pan Zakang kiman.\nKhampat khua kim sung ah Narcotic vaisai thu nei ten 18 March 2014 ni nitak lam 1:40 hun in Tamu pan Kalay apai khualzin mipua mawtaw te vasit uh ahihi. Tua leh Mawtaw 1E/6879 tungtuang Ma Mawimawi kum 33 tung pan 9g zakang ding upmawh huai leh Ma Myin Myin Khine kum 39 tungpan 11g zakang man uh ahihi. Amau te in in akalkawm asungten sunglam ah Comdom tawh tun in avangsung ah tunto in pua uh ahihi. Khampat palikzum ah thu kibawl in kiman phot uh ahihi cih kithei hi.\nE. Kum15 pha pan napi Cancer natna a theihsiamciim mipil pa.\nNatna kici khempeuh banghun in kipan lian hiamcih kithei khin kimlo ahihi. Natna akici khempeuh pen mihing te ading gal lian penpen ahihi. Tu in Cancer bang dan in piangkhia a, banghun in kipan in koilai ah cancer om hiam cih theihsiam ciimna anei leitung ah khangno penpen mipil kum 15 pha pan Mr Jack Andrak abawl khia thei ahihi. Amah kum 13 aphak pan kipan in Google ah nasia tak in zon kipan khia ahihi. Cancer cell te 10% dong in mukhialo, zong omlo phial ahihi. Mr Jack Andrak mihingte zun leh sisan sitna pan in cancer neih leh neilo theihna bawl khia theih na ding ama theihna tawh athu in laboratary mun 200 ah apuak leh 199 in thusimlo ahihi . Ahizong John Hopkins University pan in Dr Anarban Maitra phalna pia in sinsak in 2012 kum in matut gualzawhna na nei a, cancer neimaw neilo cih sitna ol no tak in mu khia ahih man in Cancer tawh kipawl in International Award ngah ahihi.


url: =Malaysia, Bukit Bintang kuamsung tengah Operasi lut in gamdangmi 125 kimankhia :: ZOMI DAILY\nposted on 18 May 2017 at 7:34 am Lomkholna: Malaysia, News, Sawltak, World\nMalaysia, Kuala Lumpur khuasung ah Immigration Department te’n zanni Wednesday ni in Operation “Operasi” bawl uh a, gamdangmi agukom illegal immigrants akigawm in mi 125 mankhia uh cih theSun pan kiza hi.\nDirector-general Datuk Seri Mustafar Ali in agenkhiatna ah Malaysia gamsung ah gamdangmi Permit kician neilo “illegal immigrants” tamlua mahmah ahih manin nisim in siansuah kulden cihi.\nGamdangmi tampitak Student Visa tawh honglut uh a, Malaysia gamsung hongtun uhciang in nasepzong in omsuak uhhi. Visa abeikhit ciangin omsuak in Permit neilopi in nasep kipan uh a, Overstay vive mi tampitak om cihi.\nZanni akiman mi 125 te lakah numei mi 10 kihel a, adangte pen pasal vive hizaw uhhi.\nZanni Operasi abawlna ah mi 350 bang abanban in sikngekngek uh a, bangtawh om uhhiam cih atawi laidal leh Card te etcianna neihsak uhhi. Mi 350 asit lakah mi 125 pen illegal in aom uh ahihlam mukhia uhhi.\nOperasi pan amatkhiat uhte pen Indonesian, Indian, Nepalese, Bangladeshi, Pakistani, Filipino, Afghanistan cih gammi tuamtuam ahi uhhi.\nBukit Bintang kuamsung ah Operasi amankhit ciangin Press Conference bawlpah uh a, bangmah Permit tawi aneilo agukom tepen akimatleh khauhtakin daan kipiading hi “We will take serious action against them now” ci’n Director-general Datuk Seri Mustafar Ali in genkhia hi.\nTuaban ah Immigration leh DBKL te kipawlkhawm in vanzuakna sai “Shop Owners & Employers” te deihphatak in sitcianna kineiding hi. Gamdangmi Documents kician neilo, Permit leh Visa kician neilo in nasem leh innsaap in aomte pen anasepna Boss te leh inn asaapsak innteek te’nzong thuakding cihi.\nTukumsung bekbek in Malaysia gamsung ah Operasi (Operation) 5908 vei kibawl khinta hi. Gamdangmi Foreigner akigawm in 62,654 kisit khin a, tualak ah mi 17,971 kimankhin hi ci’n Mstafar in genkhia hi. ZD Sawltak #zomidaily\nPrevious: Myanmar Vice President luipa sanggamnu leh atunu Muse ah meikang in si\nNext: Singapore guta numei khat thukhenzum atun madiak in asisa in kimu


url: =Dong tuah hun ciang ~ Rev. Thang Van Lian :: ZOMI DAILY\nDong tuah hun ciang ~ Rev. Thang Van Lian\nposted on 26 March 2020 at 9:02 am Lomkholna: Article, Thangvanlian\nDong tuak, cih ciangin cihna ding dang om nawn lo, buai, haksa, nate a ngei bang nawn lo, cihna hi. Haksat hun ciang lawm hoih pente hong kidawk pan hi, cih thu om mah bangin tutung Covid-19 hang a dong i tuah ciang kua teng hong kidawk ding hiam?\n2015 kum, tui khang leh mincim hangin dong i tuah hun lai ka phawk kik mahmah hi. Tua hun lai-in mi huaiham leh vanman khangsak khat leh nih a om sam hangin Pawlpite, kumpi, Hausate, CSO leh mipi pangkhawm ihih manin gilkialna leh cihmawhna hunhaksapi khat i kantan khin zo hi. Migilote hangin kilungsosak niloh loin thukhual teng in na hong sep uh ciangin Zogam a cidam hi.\nTu-in zong Zogam bek hi lo leitungbup dongtuahna in Zogam hong ban ta ahi hi. Pusuak lo ding, kikhumcip ding, vak khia lo ding, khut sil ding, kineh lo ding, mihon om khawm thei lo ding… cihte hoih mahmah hi. Covid-19 Emergency Committee khawng hong ding ziau thei uh ahih manin makaite tungah i lungdam mahmah hi.\nTua ban zomin a kisam mahmah lai Zogam sung a mipi a tamzawte dahna leh patauhnapi pen a Virus zong hi nawn loin nek tawm ding vai hi ta hi. Buhsihpi vai mah hong suak leuleu hi.\nHih bang hun laitakin meigong tagahte leh daipam mizawngte lungmuanna ding leh khamuanna dingin kua Pastor, kua Pawlpi, kua sumbuk, ulian leh kua kipawlnate kiang pan thu hong ging masa tam, ci-in ka zak ding kal ngaklah in thu ka na ngen hi. Hih bang dong tuah hun laitakin biakna Siate leh Upate, Pawlpi hizah a omte i bukcip leh eite tungah i biak Pasian a lungkim ding hiam, cih i ngaihsut tek ding deih hang.\nPuak khop zang, nek khop lim… cih Paunak a nei Zomite ihi hi. Hawm siam nungta, nebum puk si, i ci hi. A hawm siamte hi-in vengte gilkial ta leh ei kia bek in buhsih leh aksa a ne ngam lo a kikhual minamte ihi hi. Paunak leh thupil i neihte pen Pasian’ thu i zak ma pek a i neih ahih manin nidang lai pek pan a thukhual mahmah minamte ihihna phawk ni. Ne khawm ni, phul khawm ni, nawk khawm ni maw.\nCovid-19 hangin haksatna i tuah laitak Tedim khuapi leh khua lam a omte in na hoih sep ding vai khat hong hawm peuh le uh cin mundang a om na khuapih na mipihte un no bek hong nusia het lo ding a, na nung uh hong thuap pel mawh ding hi. Gilkialte anvakna, meigong tagah huhna, a haksa diak innkuante panpihna tuamtuam, cih bang nahoihte a munmun a ZYA leh biaknate in hong vaihawm un la hong sem ziahziah ta un. Kumpite leh gamdangte’ hong sawl ngak kei un.\nA diakin tutung vai ah ei khua tek ei veng tek ah antang hangin lung hi mawh kei un, ci-in nek ding neilo takpite nek khat nek nih tawh huh ding hong kipan un. A ban ding Topan hong sik veve ding hi. Mipi kikhumcip sung kal 2 sungin a haksa takpi pawlkhat om ding hi. Hih bang hun ciangin kitaisan loin Pawlpi hat tata bucip loin i biakinn pan an hawm kidem ziahziah ni.\nPasian’ sumpi sawm ah khat tawh i biakinnte suai tui luanin i zem zongin hi bang hun haksa leh dong tuah laitak i mipite buksanin i kimuhmawh bawl leh Pawlpi aneipa leh cihtheihna hong piapa Pasian lungdam het lo ding ahih lam phawk ni.\n1. Ko Pawlpi a neu pen, amau Pawlpi lian pen ci loin i vaipuak tek i phawk hiam?\n2. Sumbukpite, antang zuakte… koi ah i om hiam?\n3. Mipi in vote i piak uh Party te koi ah om uh hiam?\n4. Saumang hoih nuai a ulian muanhuai kong neihte uh koi ah na om uh hiam?\n5. Zogam a hausate leh ZYA ten bang teng sep ding hong sawm na hi uh hiam?\n6. Gamdang a om Zomi Pawlpite zong i omna tek ah mipite‘ haksa lua leh dong tuak hong om leh bangci panpih kik ding, cih khawng kua Pawlpi teng in vaihawmna leh kiginna i nei ding hiam?\nDong tuah laitakin nang a bucip pawl hi zaw ding maw, ahih kei leh sep theih bangbang piak theih bangbang tawh ding to in mipihte panpih ding? Tuni-in khensat dih ni ei! Topan Zomite hong angvan den ta hen! Rev. Thang Van Lian\nPrevious: Coronavirus hoihtak i lautheih nading ~ Lian Tuang\nNext: Covid-19 leh Babel tausang ~ T. Sawm Lian\nInntungpan guaktang in akiasuk Model pen aki sawnkhia hiding ci\nMalaysia, Serdang vengsung Bus Stop khatah pasalkhat thautawh kikaplum\nTonh Thu (2) ~ Awn Za Pau\nRussia in Chechnya ah Operation abawlna pan Police 2 leh gamnuaimi 3 si ~ TK Lian\nMalaysia sanginn tung khatah Helicopter khat kia ~ ZD\nZomi te Malaysia gam I lutzia ~ Nang Khan Pau


url: =Global Buanli Family: Tulaai Leitung Thuthang Tuamtuam Updates Feb 4,2014\nTulaai Leitung Thuthang Tuamtuam Updates Feb 4,2014\n· 2014 Kawlgam bup mikisimna Census ciang in Code Number -914 ah Zomi kheempeuh in Zomi ci in kigawlkhawm leeng cih Zomi makaaite kipsakna anawng kaaisak nuam leh Zomi adeihlo mipawlkhat vaai hawmna tawh Sihzang thutuamtuam thusuah tungtawn in Pu Zozam Laaitawh Interview na bawl uha, 914 ah Zomi gelh leeng Rohingya tetawh status kibang in NRC akang ongkitawi sakding ci a adawnna online ah ongkisuaksak ban ah, Zovontawi leh Sing Khaw Mang cihkhat in miteng laai khak kawikawi hi. Hih thutawh kisai in Pu Zozam interview akibawl takpi ahihleh PU ZoZam in Zuau gen cih kilang ahihman in MP ding in teeltaaklo cih mipiten theih huai hi.\no Tua ban ah Yangon khuapi Yuzanah a 2010 kum meekuang luui Zomi sung ah khattang female politician Pi Kam Khan Dim ( Siyin ) in Zomi tawh ikipawl kei leh iguaksuak mangding hi naci hi. Hithu tawh kisai in kiheem leh upmawh thu akigen ahilo Kawlgam bup Immigration Vuanzi pa gencianna hiah bildim tak in na ngai un.\nZomi sung ah Politician lulu Religion lulu pawlkhat in hih Kawlgam Census vaaiding peen thupi masalo thupi lualo hi ci in gen uhhi. Ataktak in eitawh kinaai peen Kawlte enleeng politics akipat theihnading in Minam nabawl uhhi. Ei Kawlmi teng kipawlna cih nakipan masa uha, Kawlmi ( Buma ) cih minam nanei masa uhhi. Tuakhit ciang mikaangkumpi, Japan cihbang in gaalsim in Politics nakipan pan uhhi. Zomi tezong ong ukkumpi te hoihlohna hang in tunidong imin taktak tawh kilo khalo ihi a, Kawlte leh Mikang te ongpiak Bawm,Khaguh cih min apuapua laai ihihi.\nHih kawlte, mikaangte ongpiak mawkmawk min ahilo imin mantaktak zomi gelhtheihnading hunhoih kumpi ten tun onghonsak taktak ta ahihman in Zomi cih iminam maan taktak tutung in akisapsak akilam panding ihi a Tuakhit ciang tua kamdimdim khawng a ipau ahi Politics acihte Zomi mintawh taangzai tak in akisemzom theipan ding ahihi. Tuama siah Zomi min pua politics asepna te peen amaleep ihihi.\n· Bolivia gam sung ah Khakhat bek avaal pan 2014 kumsung bekbek in guatam in tuikhanna hang in mi 29 si khin a, innkuan 35,000 in cimawh lawhmawh tuak uhhi ci in Bolivia kumpi te in Feb4,2014 ni in thusuahna bawl uhhi.\n· Central African Republic gamsung Boda khuasung ah Christian te leh Muslim te kikaal buaina Feb 4,2014 ni in piang a mi 75 si hi ci in Father Cassein Kamatari in genkhia hi. Tuaban ah hihmun acingding in Piantit gaalkaap 4,000 bek om a micingding kicinglo ahihman in buaina avending hamsa hi ci in genbeh hi.\n· Pakistan gam kumpi te leh Pakistan gam a kibusa Taliban migilo pawl langnih kilemnading kihoding Taliban lampan heelzeel himah leh Pakistan kumpi te in ani khaantoto uh ahihman in Taliban te in Feb 4,2014 ni in Pakisatan kumpi te kona laai hawmkhia ziahziah uhhi.\n· Thailand gam sung ah PM deihloh nahaang in mipi te in lungphona nasiatak nei uh ahihman in kumpi seem Pheu Thai party te in Feb 2,2014 ni in gambup kiteelnapi na bawl uha, kumpi langpang Democratic party te in nawngkaaisak uh ahihman in mee piading vekpi I 45% me piathei a uha, Pheu Thai party te in alemnana mun ah mee khianaailo teng akhiattheih nading in geelsak in vaaihawm uh ahihman in Democratic party te in Thailand gam thukhen zum saangpeen ah thubawl ta uhhi.\n· Ukraine gam saklam Sumy Region Vyry khuasung ah Khualzin meileeng khat in Kumpi naseemte apua Khuasung taai Mini Bus khat Feb 4,2014 ni in phukha a mi 12 thakhat in sipah in mi 5 nasiatak in liam uhhi. Hihthu piang hang in President Viktor Yanukovych in lungleenna thu pulaakkhia hi.\n· Hunkhat laai a Kawlgam kumpi agaal hawksansan agaal koko Human Rights Watch HRW te kawlgam sung tung ngawngaw uha, Feb 4,2014 ni in 8888 makaaite Kawlgam sung Human Rights lam naseemte tawh kimu khawm uhhi.\n· Israel gam leh Palestine kilem theihnading in Israel gam lam ah kisapna tampi om hi ci in US Secretary of State Mr John Kerry Feb 3,2014 ni in genkhi ahihman in Israel kumpi te hehmahmah uha, Hih Israel leh Palestine gam kilem nading in US ahizong Leitung bup ahizong in ko Israel te bekbek mawhsak leh tawsawn theih hilo hi ung. Hih bang in ko bekbek ongkitawsawn ciang Palestine tea man kisa uh a kilemnading gamlasakzaw hi ci in agenbaan uh ah Feb 4,2014 ni n Leitung ah kuamah ongtampau kei un kuamah ka awlmawh kei uhhi ci in taanhko khia uhhi.\nPosted by Thang Khawm Pauzomi at 2:36 AM


url: =Laithiangtho (Kumhpite Niina 7-8) ~ Thu Tatuam (Siyin News)\nLaithiangtho (Kumhpite Niina 7-8)\nTuesday, June 23, 2015 Laithiangtho Dokna No comments\n1. Miphak bangza pha ziam?\n2. Syriate ngaisutna ah Israelte in Egypt le akuate cial sa ziam?\n3. Miphakte in Syriate ataaina thu kua kungah hesak masa ziam?\nb. Kopi cingte\n4. Syriate taai nathu sia ngalte in leheak hi tuh a umhpa sia akua ziam?\nc. Kumpi lai-atpa\n5. Syriate in angiaphual nusiatna thu koisung dong kantel uh ziam?\na. Jordan ngun dong\nb. Sinai mualdong\nc. Camel mual dong\n6. Kumpipa in ama acingpa sia bang seam sak ziam?\nb. Kongpi cing\n7 Shunem nupinu in kialpi pial in koisungah taai ziam?\n8. Syria kumpi Benhadad in bang taw kisai thu Elisha dongh ziam?\na. Ngaldo vai\nb. Kialpi vai\nc. Thi le hin thu\n9. Elisha in ___ thu mukholna nei in Hazael maitang salh hi.\na. a thina tu\nb. cizaat huai tualthat tu\nc. milim biakna\n10. Syria kumpipa Benhadad athat sia akua ziam?\n11. Topa in Judah sia banghang susia nuam ngawl ziam?\na. David taw kiciam\n12. Kumpi Ahaziah le Kumpi Joram kipawl khawm in ____ do uh hi.\nKumpite Niina 7\n1Elisha in zo a, “TOPA ii pauna ngai in! Zing ciang tu hunin Samaria ngam sungah a phabel zungtaang pound sawm ciang ahibale mangtaang pound kul ciang nguntang khat taw lei thei tu nu hi,” ci hi.\n2Kumpipa a cing tuam pa in, “Tabang piang thei ngawl tu hi— TOPA in thakhat thu in antang hong puak hial zong piang thei ngawl tu hi,” ci hi.\nElisha in, “Tabang a pian sia mu tu ni hi, ahihang nang in tuate na ne batu hi,” ci in zo hi.\nSyria Ngalkapte Dingkhia\n3A phaak pasal li sia Samaria kongpi pua sangah om uh hi, taciang amate khat le khat hi bangin kipaupui uh hi, “Banghangin hi sungah ih thi dong ngak tu hi ziam? 4Khuapi sungah tum tu le lui thathong hi, banghangziam cile, tua munah ih pukthi tu hi; ahihang hi sungah om leang zong ih thi veve tu hi. Tua ahikom Syriate ii ngiaphual sungah tum ka tawng; a sia bel amate ii hong vawt thei sia hong thatlum tu hi, ahizong ih nuntakna hong kikhoaikhe tha tu hi,” ci uh hi. 5Tua ahikom khuangial tu a kithoai ciang, amate in Syriate ii ngiaphual ah pai uh hi, ahihang tua mun a thet uh ciangin, tua munah kuama a na om bua hi. 6TOPA in Syriate ii zaakna ah ngalkap hon lianpi le siphu te le ngalleangte ngin za sak a, taciang Israel kumpipa in Hit te le Egyptte ngal cialin, amate sim sak hi ci in Syriate in ngaisun uh hi. 7Tua ahikom tua nitak in Syriate in amate nuntakna kihuk natu in taikeak uh a, a puanbukte, siphute, le laate nusia uh in a ngiaphual sia a om babangin nusia uh hi.\n8Pasal phaak li teng in ngiaphual kiil a thet uh ciang, puanbuk khat ii sungah tum uh a, tua munah a mu po ne in dawn uh hi, ngun, kham le puansilh a mu po zongh zamh uh hi, taciang amate pusuak in phual uh hi; tua zawkciang amate hong heak kik a, puanbuk dang khat ah tum in a ngamtat ngei uh bangin taa uh hi. 9Ahihang amate khat le khat hi bangin kici uh hi, “Hi bangin ih ngamtat tu hi ngawl hi! Eima in thuthang pha nei a ciang, eima bek ii ih kep tu hi ngawl hi. Tua thu son tu zingsang dong ih ngak le daan hong kipia nanak tu hi. Thakhat in pai in, kumpipa ii uliante munah ko tawng,” ci uh hi. 10Tua ahikom amate sia Syriate ii ngiaphual nusia in Samaria ah a heak kik zawkciang, kongpi cingte munah oksan uh a, “Ko teng Syriate ii ngiaphual ah ka pai uh le kuama mu ka nei bua uh a, a pau a haam zongh za ngawl khu hi; a siphute le a laate zongh a khau uh kisuut ngawl hi; taciang puanbukte zongh Syriate ii nusiat bang linlian in om hi,” ci uh hi.\n11Kongpi cingte in tua thu taangko uh a, kumpi inn sung dongin hong kiko uh hi. 12Zan lai ma hi napi kumpipa hong tho a, a uliante munah hi bangin ci hi. “Syriate ii ngealna bang ziam ci in hong son tu khi hi! Amate in hi sungah kialpi a tun sia he hi, tua ahikom amate in ngiaphual nusia in ngam sungah a buh tu in pai hi. Amate in ei sia khuapi nusia in pai tu a, an zong tu in hong um hi, tasia ciang amate in ei sia hong hing mat tu a, khuapi hong suan tu hi,” ci hi.\n13Ama uliante khat in,“Khuapi sung a mihingte sia bangbang po ahizong a thi sa te taw kibang in a lal hi zo hi hing. Tua ahikom a thi mong siphu nga teng taw pasal pawl khat pai sakin, bang thu om ziam kan sak tawng,” ci hi. 14Amate in pasal pawl khat teal in, kumpipa in ngalleang nii taw pai sak a, Syria ngalkapte bang tat ziam ci in dawp tu in thupia hi. 15Pasalte Jordan ngun dong pai uh a, taciang lampi dungah puan le vanh Syria ngalkapte ii a tai kawmin a nusiatte mu uh hi. Tua zawkciang amate hong heak kik uh a, kumpipa tungah thu ko uh hi. 16Samaria mite Syriate ngiaphual phuul tu in hong kiphul ngawpin del uh hi. Taciangin TOPA ii ci sa bangma in a pha bel zungtaangte pound sawm ciang tua ahibale mangtaang pound kul ciangin nguntang khat taw kizuak hi.\n17Israel kumpipa in ama a cing tuam ulian pa sia khuapi kong cing tu in koi hi. Tua ulian pa sia mipite in siiklum hi, kumpipa in ama taw kimu in a pai laitak Elisha ii son khol bangin thi hi. 18Elisha in kumpipa munah a zing ciang tua hunin a phabel zungtaangte pound sawm ahibale mangtaang pound kul sia nguntang khat taw kizuak tu hi’ a ci lai in, 19tua ulian pa in zo a, “Tabang piang thei ngawl tu hi— TOPA in thakhat thu in antang hong puak hial zong piang thei ngawl tu hi,” ci hi. Taciang Elisha in zo a, “A pian mu tu ni hi, ahihang nang in na ne batu hi,” na ci hi. 20Tasia bang tatak in ama ii tungah piang a— ama thi in, khuapi kongpi ah mihonpite in ama siikcil hi.\nKumpite Niina 8\nShunem pan Nupi nu Heak kik\n1Tu in Elisha in Shunem ah a teang nupinu, a tapa a thi sa a thaw kik sak sia munah, TOPA in kum sali sung a ngei tu kialpi khat a ngam sungah tung sak tu ahikom, ama sia leidang khat ah, a innkuanpuite taw a ten natu in son hi. * 2Ama in a sawlna mangin a innkuanpuite taw Philistia ah kum sali sung teang hi.\n3Kum sali bo zawkciang ama hong heak kik a, kumpipa ii munah a inn le a leitangh te ama tungah a kipiak kik natu ngen hi. 4Ama in kumpipa sia Elisha ii naseampa Gehazi taw kipaupui in om mu hi; kumpipa in Elisha ii a lamdang nasepte he nuam hi. 5Gehazi in Elisha ii mihing khat a thaw sak kikna thu a sason lai tak tua nu in kumpipa tungah ngetna nei hi. Gehazi in, “Kumpipa awng, hi sungah ih son nupi sia le Elisha ii a thaw kik sak a tapa om hi,” ci in son hi. 6Kumpipa ii dokna te a zona in Gehazi ii son teng sia maan hi ci in nupi nu in son hi, tasia ciang kumpipa in a uliante khat samin, ama ii neisa teng theampo a piak kik natu le kum sali a om ngawl sung theampo a, a lo sung pan a piang ante theampo ii manh a piak kik tu in thu pia hi.\nElisha le Syriate Kumpipa Benhadad\n7Syriate ii Kumpipa Benhadad ii ciinat hun khat laitakin Elisha sia Damascus khua ah pai hi. Elisha tua munah om ci in kumpipa tungah a kison ciang, 8ama in a uliante khat Hazael munah, “Kamsangpa letsong khat na puak tan a, kei ka ciidam kik tu ziam, dam nawn ngawl tu khi ziam TOPA hong dok sak tahen,” ci hi. 9Tua ahikom Hazael ii kalauh sawmli ii puak khop Damascus pan a piang vanh phabel teng taw Elisha ii kungah pai hi. Hazael in ama taw a kimu ciang ama in, “Na naseampa Kumpipa Benhadad in nang kungah pai in hong sawl a, ama ii natna sia dam kik tu ziam dam nawn ngawl tu ziam ci in hong dongh sak hi,” ci hi.\n10Elisha in zo a, “TOPA in ama thi tu hi ci in hong lak hi; ahihang ama ii kungah pai tan a, ama dam kik tu hi na ci tan,” ci hi. 11Tasia zawkciang Elisha in a lau huai mama mai puak taw Hazael ii mai nopmawk dong a maitang salh hi. Thakhat thu in Elisha a thitui luang hi. 12Hazael in, “Banghangin kap ni ziam, topa awng,” ci in dongh hi.\n“Israel mite tungah a lipkhap huai mama na ngamtat tu teng hu hi,” ci in zo kik hi. Nangma in a kulhpite na haltum tu a, a khangmoite a phabel teng na thatlum tu a, patangnote na vaatlum tu hi, naungil omte ii ngil na khuakeak tu hi,” Elisha in ci hi.\n13“Banghangin taza ta in vaanglian thei tu khi ziam kei sia bangma ka hi bua hi,” Hazael in ci hi.\n“TOPA in hong son zo hi, nang sia Syriate ii kumpipa na suak tu hi,” ci in Elisha in zo hi. *\n14Hazael sia Benhadad kungah heak kikin, ama in, “Elisha in bang hong ci ziam?” ci in dongh hi.\n“Ama in nang sia dam kik tatak tu ni hi, hong ci hi,” Hazael in ci hi. 15Ahihang a khuavak ni ciang Hazael in puanvan khat tui sungah pap a, tasia taw kumpipa ii nuntakna sumit hi.\nTaciang Hazael in Syria Kumpipa Benhadad ii za laih hi.\nJudah Kumpipa Jehoram\n(2Khang tangthu 21:1-20 )\n16Israelte ii Kumpipa Ahab ii tapa Joram ii maan zawk a kum ngana ciang Judahte Kumpipa Jehoshaphat ii tapa Jehoram sia kumpipa hong suak a, 17ama ii kum, kum sawmthum le nii pha a, taciang ama in Jerusalem panin kum liat sung uk hi. 18A zi sia Ahab ii tanu hi a, taciang Ahab ii innkuante bangma in ama in Israel kumpipa ii khansiat teng maa zui hi. Ama in TOPA tungah maw hi, 19ahihang TOPA in Judah sia a susia nuam bua hi, banghangziam cile ama in a naseam pa David munah kiciamna pia zo a, a suan a paalte in a kizom suakin uk tu hi ci hi. *\n20Jehoram ii maan sungin Edomte in Judahte langpan in tualngal tho uh a, amate le amate a ki uk kumpi ngam hong suak hi. * 21Tua ahikom Jehoram in ama ii ngalleang theampo taw Zair ah kuan a, tua munah Edom ngalkap honte in amate uumci uh hi. Zan lai in ama le a ngalleang ukte in a kikiim uumna phultham thei in, suakta uh a, a ngalkapte sia amate inn tek ah kithethaang uh hi. 22Edom sia tua hun pan kipan Judahte khutnuai pan amate le amate a ki uk suak hi. Hi hun sung ma in Libna khuapi in tual ngal tho hi.\n23Jehoram ii a sep a vawt dangte theampo Judah Kumpite ii Tangthu sungah kiciamte hi. 24Jehoram thi a, David khuapi sung kumpite thaan ah kiphum in, a tapa Ahaziah in a kumpi za lua hi.\nJudah Kumpipa Ahaziah\n(2Khang tangthu 22:1-6)\n25Israelte ii Kumpipa Ahab ii tapa Joram a maan zawk kum sawm le kum nii na ciang Jehoram ii tapa Ahaziah sia Judahte ii Kumpipa suak hi, 26ama ii pian kum sia kum kul le kum nii hi a, ama in Jerusalem panin kum khat sung uk hi. A nu sia Athalia hi a, Kumpipa Ahab ii tanu, Israel Kumpipa Omri ii tunu hi. 27Ahaziah sia a zi hangin Ahab ii mealheak khat a sua bangin, Ahab ii innkuanpuite bangma in ama in TOPA tungah maw hi.\n28Kumpipa Ahaziah in Israelte Kumpipa Joram taw kipawl khawm in Syriate ii Kumpipa Hazael do uh hi. Ngalkap honte sia Gilead ngam Ramoth ah hong kisii uh a, Joram sia ngalphual ah liam hi. 29Ama in Jezreel Khuapi ah a liamna pan a dam kik tu ngakin heak kik hi, taciang Ahaziah in tua munah pai in ve hi.